Shopee Tunggu Status Kehadiran Penonton ke Stadium Sebelum Meneruskan Tajaan

Syarikat platfrom e-dagang, Shopee nampaknya belum memutuskan untuk menarik diri sebagai penaja saingan bola sepak tempatan secara 100% pada musim hadapan.

Menurut Ketua Pegawai Eksekutif (CEO) Malaysian Football League (MFL), Dato’ Ab Ghani memberitahu status Shopee selaku penaja masih berada di dalam peringkat rundingan berdasarkan kehadiran penonton di stadium pada musim 2021.

Perkara tersebut diberitahu menerusi satu kenyataan rasmi yang dikeluarkan pada hari ini.

Untuk makluman, Shopee mula memeterai perjanjian kerjasama bersama MFL sejak tahun 2018. Dan awal tahun ini, mereka memperbaharui kerjasama dan menjadi ‘Title Sponsor’ bagi saingan kalah mati, Piala FA.


Bekas Fisioterapi Selangor, Helber Richard Sertai Barisan Kejurulatihan Nafuzi Di Kedah

Perubahan barisan kejurulatihan Kedah Darul Aman FC (Kedah) untuk mengharungi saingan Liga Malaysia 2023 bukan sahaja melibatkan ketua jurulatih dan jurulatih penjaga golnya sahaja.

Nafuzi Zain dan Yazid Yassin yang merupakan bekas ketua jurulatih dan jurulatih penjaga gol Terengganu FC diumumkan oleh pemilik majoriti Kedah, Tan Sri Dr. Mohd Daud Bakar dilantik sebagai ketua jurulatih dan jurulatih baharu skuad berjulukan Sang Kenari ini.

Dalam pengumuman yang sama, Dr. Mohd Daud mengumumkan bekas ahli fisioterapi Selangor FC, Helber Richard turut sama menyertai barisan kejurulatihan yang diketuai oleh Nafuzi ini.

Helber yang berusia 38 tahun merupakan kelahiran Brazil yang mempunyai Ijazah Fisioterapi dan Diploma Perubatan Bola Sepak FIFA.

Saingan bola sepak tempatan tidak begitu asing buat Helber. Untuk makluman semua, sebelum menyertai Selangor pada penghujung tahun 2019, Helber sudah berkecimpung dalam dunia bola sepak tanah air dengan menyertai Felda United sejak dari tahun 2016 lagi.

Sebagai rekod, Helber juga pernah menabur bakti di negara kelahirannya dengan menganggotai barisan kejurulatihan skuad bola sepak wanita Brazil dari tahun 2014 hingga 2016.

Untuk makluman semua, Helber dan skuad berjulukan Gergasi Merah berpisah pada penghujung November lalu setelah kedua-duanya tidak melanjutkan kontrak.


Korea Masters: Joo Ven Mara Ke Suku Akhir, Singkir Pemain No.30 Dunia

Perseorangan lelaki bebas (independent) negara, Soong Joo Ven meneruskan rentak kecemerlangannya dalam saingan Korea Masters 2022 dengan mengesahkan tempat ke peringkat suku akhir.

Pemain berusia 26 tahun ini mara selepas menundukkan perseorangan tuan rumah, Heo Kwang-hee di peringkat Pusingan 16, sebentar tadi.

Dalam perlawanan tersebut, Joo Ven yang berada di posisi No.68 dunia berhasil merekodkan kemenangan secara ‘straight set’ dengan skor 21-11 dan 21-19 dalam tempoh 40 minit permainan.

2022 Gwangju YONEX Korea MastersMS – Round of 1621 21 🇲🇾Joo Ven SOONG🏅11 19 🇰🇷Kwanghee HEO

🕗 in 40 minutes https://t.co/37gGJbFW49

— BWFScore (@BWFScore) April 14, 2022

Kemenangan ini juga membolehkan Joo Ven melebarkan rekod kemenangan ke atas Kwang-hee kepada dua kemenangan berturut-turut di pentas antarabangsa.

Sebelum ini, Joo Ven sudah pernah menumpaskan pemain yang sama di peringkat suku akhir dalam saingan Terbuka Hyderabad 2018.

Kesinambungan kepada kemenangan ke atas Kwanghee di Pusingan 16, Joo Ven yang mara ke peringkat suku akhir bakal berhadapan dengan perseorangan Israel, Misha Zilberman (ranking ke-49), esok.

Featured Image: Badminton Association of Malaysia


Bahrain Para Badminton: Cheah Liek Hou Raih Kejuaraan Berganda Dalam Acara Perseorangan & Beregu

Pemain badminton para negara, Cheah Liek Hou meneruskan kecemerlangannya merangkul satu lagi kejuaraan baharu di Kejohanan Antarabangsa Badminton Para Bahrain 2022, Sabtu lalu.

Lebih manis, Liek Hou, 34 tahun berjaya merangkul dua kejuaraan hasil daripada menyertai dua acara berbeza di kejohanan terbabit. Kejuaraan pertama hadir menerusi acara yang cukup sinonim disertainya iaitu perseorangan SU5 kategori lelaki.

Cheah Liek Hou 🇲🇾 bagged his ninth straight title at Bahrain #ParaBadminton International 2022 yesterday. 🤯🤯https://t.co/tw1P9tTJAz

— BWF (@bwfmedia) May 22, 2022

Dalam acara terbabit, Liek Hou yang merupakan pemenang pingat emas Paralimpik 2020 muncul juara setelah menumpaskan pemain Poland, Bartlomiej Mroz secara “straight set” dengan skor 21-7 dan 21-12 dalam perlawanan akhir.

Untuk pengetahuan semua, ini merupakan kejuaraan kesembilan berturut-turut dirangkul sejak memenangi saingan di Kejohanan Badminton Para Denmark 2019. Selain itu, kemenangan Liek Hou ini melebarkan rekod ‘kebal’ – tidak dikalahkan – oleh mana-mana pemain kepada 47 perlawanan.

Manakala, satu lagi kejuaraan dirai Liek Hou di kejohanan tersebut adalah dalam acara beregu lelaki bergandingan bersama Muhammad Fareez Anuar dengan mengalahkan pasangan India, Chirag Baretha dan Raj Kumar dalam perlawanan akhir yang berkesudahan dengan keputusan 14-21, 21-19 dan 21-7.

Minggu ini, Liek Hou terus berada di rantau timur tengah untuk beraksi dalam saingan Kejohanan Antarabangsa Badminton Para Dubai 2022 yang akan bermula esok (24 Mei).

Di kejohanan ini, Liek Hou kekal beraksi dalam dua acara perseorangan SU5 serta beregu SU5 sepertimana di kejohanan yang disertainya minggu lalu.

Featured Image: Facebook Cheah Liek Hou


Pemain Indonesia, Thailand Turut Warnai Saingan STL 2023 – Presiden PSM

Presiden Persatuan Sepak Takraw Malaysia (PSM), Dato’ Mohd Sumali Reduan mengesahkan kehadiran 13 pemain import dari Indonesia dan Thailand dalam saingan Sepak Takraw League (STL) 2023.

Tambah Sumali, saingan Liga Juara-Juara STL 2023 akan dirancakkan dengan penyertaan pasukan jemputan antarabangsa melibatkan empat negara asia – Thailand, Korea Selatan, Indonesia dan Filipina.

“Sebelum ini, STL dimeriahkan dengan kehadiran beberapa pemain import dari Thailand. Namun, terdapat juga pemain dari Indonesia akan turun beraksi menyaksikan seramai 13 pemain import musim ini.”

“Sementara itu, Liga Juara-Juara STL pula akan gamat dengan penyertaan pasukan jemputan antarabangsa dari Thailand, Korea (Selatan), Indonesia dan Filipina”, ujar Sumali dalam Majlis Pelancaran & Memperkenalkan Jersi STL 22/23.

Dalam pada itu, Dewan Arena Jubli di Kuala Kangsar, Perak menjadi arena pertama kejohanan sukan warisan yang bakal bermula 26 Mei 2023.

Selain Perak, tiga lagi lokasi luar lembah Klang yang dipilih sebagai lokasi saingan STL 2023 ialah Spice Arena, Pulau Pinang (Minggu 2), Dewan Majlis Bandaraya Seremban, Negeri Sembilan (Minggu 3) dan Iskandar Malaysia Studios, Johor (Liga Juara-Juara STL).

Selebihnya, aksi STL 2023 akan berlangsung di Stadium Titiwangsa, Kuala Lumpur bermula Minggu 4 sehingga Minggu 8 termasuk saingan Divisyen 1 dan Piala Cabaran.

Peminat sepak takraw tempatan boleh membeli tiket secara dalam talian di www.tickethotline.com.my bermula esok pada 19 Mei 2023.


Tomislav Dedah Pemain Enggan Ambil Sepakan Penalti

Pengendali Terengganu FC, Tomislav Steinbruckner mendedahkan keeengganan beberapa pemain untuk mengambil tanggungjawab melakukan sepakan pada penentuan sepakan penalti menjadi punca kepada pasukannya terlepas tiket kemaraan ke perlawanan akhir Piala FA 2023.

Menjelaskan dengan lebih lanjut, keengganan itu berpunca daripada para pemain tidak mempunyai keberanian untuk berbuat demikian dan jurulatih dari Croatia ini melabelnya sebagai sesuatu yang negatif buat skuad berpangkalan di pantai timur itu.

“Saya sedikit marah kerana beberapa pemain yang masih bertenaga tidak mahu mengambil sepakan penalti. Kebanyakan daripada mereka takut tidak dapat menyempurnakan penalti. Ini bukan perkara yang baik. Siapa sahaja yang nak mensia-siakan penalti? Yakini diri anda.”

“Secara peribadi, saya minta Jordan Mintah ambil (penalti), dia katakan tidak. Saya minta Faiz Nasir, dia kata tidak mahu. Saya minta Hakimi sebab saya tahu kaki kirinya boleh menendang dengan baik, juga tak mahu. Kenapa? Awak (wartawan) ada jawapannya.” kongsi Tomislav dalam sesi sidang media selepas perlawanan, semalam.

Kuala Lumpur City FC mara ke pentas final Piala FA buat kali pertama sejak musim 1999!

Tahniah Skuad Warga Kota! 👏 #PialaFA2023 #DemiLigaKita pic.twitter.com/b5jnUM4IB8

— Malaysian Football League (@MFL_MY) June 25, 2023

Pengendali berusia 57 tahun itu turut menempelak aksi dipamerkan pemain-pemain dimasukkan pada babak kedua yang tidak memberikan impak singnifikan berbanding pasukan lawan.

Mengulas mengenai perlawanan tersebut, sebenarnya, Terengganu yang beraksi di hadapan penyokong sendiri beraksi baik dengan melakukan serangan bertali-arus ke atas Kuala Lumpur City FC (KL City) sepanjang permainan.

Namun begitu, anak-anak buah Tomislav menghadapi isu ketajaman di hadapan gawang sekaligus menyaksikan tiada sebarang gol berjaya menembusi gawang KL City biarpun perlawanan berlanjutan sehingga ke masa tambahan. Keadaan itu memaksa penentuan sepakan penalti diadakan bagi menentukan pemenangnya.

Semasa penentuan sepakan penalti, Terengganu dinafikan kemaraan ke perlawanan akhir apabila penjaga gol muda berusia 21 tahun, Azim Al Amin menjadi wira dengan menepis percubaan daripada Liridon Krasniqi dan Nik Sharif Haseefy masing-masing.

Biarpun penjag gol tuan rumah, Suhaimi Husin berhasil mengekang satu percubaan daripada Matko Zirdum, namun, sepakan cemerlang oleh Giancarlo Gallifuoco pada percubaan kelima yang gagal diselamatkan Suhaimi telah memastikan The City Boys  ke pentas akhir Piala FA buat julung kalinya selepas 24 tahun.

Di perlawanan akhir kelak, KL City bakal bertemu samada Selangor FC atau Johor Darul Ta’zim yang akan berentap di Stadium Sultan Ismail (SSI) pada malam ini.


Stadium Sultan Muhammad ke-IV Bakal Dicat Baharu, Lampu Limpah Lebih Cerah

Gelanggang rasmi pasukan TRW Kelantan FC dan Kelantan United FC (KUFC), Stadium Sultan Muhammad Ke-IV (SSMIV) sedang giat dinaiktarafkan sebelum bermulanya saingan Liga Malaysia 2021.

Pengerusi Jawatankuasa (Exco) Belia, Sukan dan NGO Negeri Kelantan, YB Wan Roslan Wan Rahmat berkata penaiktarafan itu memfokuskan kepada meningkatkan kecerahan lampu limpah, menukar kerusi-kerusi di seksyen grandstand dan mengecat stadium tersebut dengan warna baharu.

Dan penaiktarafan stadium berusia lebih 50 tahun itu memakan kos sekitar RM7.5 juta secara keseluruhan hasil peruntukan daripada Kementerian Belia dan Sukan (KBS).

“Penaiktarafan ini kita minta dengan YB Menteri semasa mesyuarat awal dahulu, kerana stadium itu berkeadaan buruk, terutamanya lampu limpah, grandstand,”

“YB Menteri lulus RM5 juta pada awalnya dan selepas pihak kementerian datang (melawat) mereka setuju untuk tambah RM2.5 juta.” katanya ketika dihubungi oleh Sukanz.

Bagaimanapun pihaknya belum memutuskan lagi warna baharu stadium tersebut namun dijangka warna sedia ada iaitu putih dan merah jambu yang digunakan sejak tahun 2016 tidak akan dikekalkan.

“Naik taraf ini adalah untuk mempersiapkan venue buat TRW Kelantan FC dan KUFC mengharungi saingan Liga Malaysia musim ini.” tambahnya lagi.

Sementara itu, beliau turut mengesahkan tiada sebarang kerja-kerja penaiktarafan padang seperti menukarkannya kepada jenis rumput lain akan dibuat memandangkan kondisinya berada dalam keadaan baik.

Wan Roslan mengharapkan projek naik taraf ini dapat disiapkan sebelum daripada sepak mula saingan baharu Liga Premier 2021 iaitu pada 27 Februari hadapan.

Featured Image: TRW Kelantan FC


Indonesia Masters: Pearly-Thinaah Teruskan Konsistensi Ke Pentas Separuh Akhir

Beregu wanita No.1 negara, Pearly Tan dan Thinaah Muralitharan berhasil meneruskan rentak konsistensinya dengan melangkah ke peringkat separuh akhir buat dua kali berturut-turut dalam kejohanan Jelajah Dunia BWF, pada tahun ini.

Rentak itu diteruskan dengan berjaya mengatasi beregu China yang menghuni ranking ke-93 dunia, Li Wen Mei dan Liu Xuan Xuan di peringkat suku akhir, sebentar tadi.

DAIHATSU Indonesia Masters 2023WD – QF          🇲🇾TAN Pearly🏅21 21 🇲🇾THINAAH Muralitharan🏅          🇨🇳LI Wen Mei10 12 🇨🇳LIU Xuan Xuan

— BWFScore (@BWFScore) January 27, 2023

Dalam pertarungan tersebut, Pearly-Thinaah melakar kemenangan dengan bergaya secara “straight set” dengan skor  21-10 dan 21-12 dalam tempoh 37 minit permainan di Gelanggang 1, Istora Gelora Bung Karno.

Untuk rekod, ini merupakan pertemuan julung kalinya melibatkan kedua-dua pasangan di pentas antarabangsa.

Sementara itu, di peringkat separuh akhir yang akan berlangsung pada hari esok, Pearly-Thinaah akan menantikan cabaran samada daripada beregu India, Tanisha Crasto-Ashwini Ponnappa atau beregu Jepun, Yuki Fukushima-Sayaka Hirota.

Featured Image: Badminton Association of Malaysia


‘Jangan Pandang Rendah Orang’ – Reaksi Pang Ron Menjelang Pertemuan Menentang Mesir

Pemain beregu campuran, Hoo Pang Ron menasihatkan diri dan rakan sepasukannya yang lain agar tidak memandang rendah keupayaan pemain-pemain lawan menjelang perlawanan kedua saingan Piala Sudirman 2021.

Ketika diturunkan menentang England semalam, regu Pang Ron-Yee See yang membuat penampilan pertama pada kejohanan Piala Sudirman mencipta kejutan menumpaskan regu campuran yang berada di ranking ketujuh dunia, Marcus Ellis-Lauren Smith secara dua ‘straight set’.

Kemenangan regu campuran ini memberikan mata yang penting buat skuad negara dalam memastikan kemenangan 3-2 Malaysia ke atas England.

Malaysia 🇲🇾 and England 🏴 begin their journey in the TotalEnergies BWF Sudirman Cup Finals 2021 #SudirmanCup #Vantaa2021 #RaiseARacket 🏸 pic.twitter.com/SeQfgjkAW9

Pada masa yang sama, pemain berusia 23 tahun ini yang membentuk gandingan bersama Cheah Yee See sedia untuk digilirkan pada perlawanan malam ini sekiranya diarahkan oleh jurulatih.

“Kalau kita diturunkan esok (harini), kita akan buat yang terbaik, jangan pandang rendah oranglah, kena beri tentangan,”

“Kalau tidak masuk (diturunkan) pun tak mengapa, kita akan beri sokongan kepada rakan sepasukan dan (pastikan) bagi yang terbaik.” katanya menerusi satu video oleh Persatuan Badminton Malaysia (BAM) semalam.

Selepas menundukkan England pada perlawanan pembukaan, Malaysia dijadualkan menentang Mesir pada jam 9 malam (waktu Malaysia) di Gelanggang 2, Energie Areena, Vantaa, Finland, hari ini.

Sementara itu, Mesir pula tumpas 0-5 kepada skuad negara matahari terbit, Jepun ketika perlawanan pembukaan Kumpulan D di tempat yang sama semalam.

Untuk makluman semua, selain daripada regu Pang Ron-Yee See, Malaysia turut membawa sepasang regu campuran lain iaitu Chen Tang Jie dan Peck Yen Wei yang kini menghuni ranking 49 dunia.


Juara Rali Dunia Terpaksa Jual Proton Waja Bagi Membeli Kereta Baharu Untuk Dibuat E-Hailing

Juara Kejohanan Rali Dunia Kategori Produksi (Production WRC) 2002, Karamjit Singh terpaksa menjual kereta peribadinya, Proton Waja untuk memulakan ‘kerjaya baharu’ sebagai pemandu e-hailing.

Kereta tersebut terpaksa dijualnya kerana usianya terlalu tua dan tidak boleh didaftarkan untuk digunakan sebagai ‘Grab Car’.

Karamjit yang sinonim dengan gelaran The Flying Sikh bercadang ingin menjual kereta tersebut bagi membeli kereta baharu iaitu Proton Saga versi manual.

Harga yang diletakkan oleh Karamjit terhadap Proton Waja model tahun 2004 tersebut adalah hanya RM7,500. Perkara tersebut dikongsikan menerusi laman sosialnya, pada minggu lalu.

Bagaimanapun, difahamkan menerusi makluman terbaharu di laman sosialnya, kereta tersebut telah berjaya dijual dan telah selamat dihantar kepada tuan baharu.

Untuk makluman, Karamjit merupakan pelumba rali buat pasukan Petronas EON Racing Team (PERT) suatu masa dahulu.

Bersama pasukan ini, Karamjit telah memenangi Kejohanan Rali Asia Pasifik (APRC) buat kali pertama pada tahun 2001 sebelum beraksi dalam saingan kejuaraan dunia.

Selain itu, Karamjit juga merupakan pemenang Kejuaraan Rali Malaysia sebanyak 16 kali.


Sri Pahang Turunkan ‘Kesebelasan Utama’ Walau Lawan Kelab Liga M3

Ketua jurulatih Sri Pahang FC, Christophe Gamel akan membariskan kesebelasan terbaik walaupun sekadar berhadapan dengan pasukan Liga M3, Manjung City pada pusingan pertama Piala FA 2022, Rabu ini.

Pengendali kelahiran Perancis berusia 49 tahun itu melihat perlawanan ini sebagai peluang terbaik untuk menyaksikan kemampuan para pemainnya. Lebih-lebih lagi selepas Sri Pahang FC tidak dapat beraksi sejak sepak mula Liga Malaysia, 4 Mac lalu gara-gara penularan Covid-19 di dalam pasukan.

“Sri Pahang akan turunkan skuad yang terbaik kerana pemain perlukan perlawanan kompetitif sebagai usaha mendapatkan minit permainan serta mencipta keserasian dalam kalangan mereka.

“Ekoran masalah COVID-19, kami berdepan kekangan untuk melihat sejauh mana tahap kecergasan pemain apabila tiga perlawanan terdahulu ditangguhkan.

“Namun, semangat pemain tidak pernah pudar walaupun berehat begitu lama dan semangat mereka semakin membuak menjelang aksi Piala FA, ” katanya.

Sri Pahang pada musim ini mempertaruhkan ramai muka baharu tidak kira kalangan pemain import atau tempatan. Antaranya, Mamadou Samassa, Billy Ketkeophomphone,  Johan Martial, David Rowley, Azwan Aripin, Faizal Arif dan beberapa nama lain lagi.

Disebalik pelbagai nama-nama tersebut, Gamel mengakui beliau masih belum mendapat kombinasi yang terbaik di dalam skuad Sri Pahang namun yakin masalah berkenaan mampu diatasi.

“Ada kalanya kombinasi pemain yang saya gunakan mampu mencapai seperti yang diinginkan tetapi tidak konsisten ekoran pelbagai masalah yang melanda seperti COVID-19, kecederaan selain masalah cuaca.

“Namun saya lihat pasukan lain juga berdepan masalah sama dalam mencari kombinasi terbaik dan perkara ini sudah tentu mengambil masa.

“Apa yang penting ialah pemain berada di tahap terbaik dari segi moral serta fokus dalam latihan, saya yakin berdasarkan masa yang kami ada, kombinasi yang diinginkan mampu tercapai,” katanya.

Untuk makluman semua, perlawanan antara Sri Pahang menentang Manjung City ini akan dilangsungkan di Stadium Darul Makmur, Kuantan dengan sepak mula jam 8.15 malam.


RNF Racing Memperkenalkan Syarikat Itali, WithU Sebagai ‘Title Sponsor’

RNF Racing merupakan sebuah pasukan yang dijenamakan semula daripada Petronas Yamaha SRT. Diumumkan secara rasmi oleh pada bulan lalu, pasukan ini dipimpin oleh bekas Ketua Pegawai Eksekutif (CEO) Sepang International Circuit (SIC) dan Prinsipal Petronas Yamaha SRT, Datuk Razlan Razali.

Menerusi satu perkembangan terbaru yang dimaklumkan oleh portal Motogp, pasukan RNF Racing telah memperkenalkan penaja utamanya (title sponsor). Sebuah syarikat tenaga berpangkalan di Itali, WithU diperkenalkan sebagai penaja utama mereka secara rasmi.

Artikel Berkaitan: Apa Maksud RNF? Ini Penjelasan Razlan Razali

Pada masa yang sama, pasukan itu turut memaklumkan menandatangani perjanjian bersama Yamaha untuk membekalkan jentera YZF-M1 buat RNF Racing. Perjanjian yang ditandatangani adalah selama setahun – pada tahun 2022 – dengan pilihan lanjutan sehingga tahun 2023 dan 2024.

Perjanjian dengan pengeluar jentera dari Jepun ini turut menjadikan RNF Racing sebagai pasukan satelit buat Yamaha dalam Kejuaraan Dunia MotoGP. Selaras dengan makluman dua perkembangan baharu tersebut, pasukan ini akan dikenali dengan nama WithU Yamaha RNF Racing MotoGP Team.

Sebagai tambahan, dua pelumba akan menjadi taruhan pasukan ini untuk bersaingan dalam Kejuaraan Dunia MotoGP 2022 iaitu pelumba senior Andrea Dovizioso dan pelumba muda daripada saingan Moto3, Darryn Binder.


Terengganu Sambar Abang Kepada Amin Nazari Iaitu Omid Nazari

Naib juara Piala FA dan Liga Super, Terengganu FC menambah seorang lagi pemain import sebelum tertutupnya jendela perpindahan pertama bagi saingan Liga Malaysia 2023.

Pemain import yang terbaru dan terakhir menyertai skuad Hitam Putih tersebut adalah pemain tengah yang berusia 31 tahun iaitu Omid Nazari merangkap bekas pemain Negeri Sembilan, musim lalu.

Kedatangan pemain kelahiran Sweden namun memegang pasport Filipina ini diumumkan oleh Terengganu secara rasmi menerusi pelbagai platform media sosial serta laman sesawang rasminya, pada hari ini.

Dimaklumkan, pemain berdarah campuran Iran-Filipina ini diberikan kontrak selama setahun dan mengisi kuota pemain import ASEAN.

Selamat Datang OMID NAZARI!🏴🏳#TerengganuFC#WeBleedBlackAndWhite pic.twitter.com/srch8np8ie

— Terengganu Football Club (@FCTerengganu) February 23, 2023

Untuk makluman, Omid merupakan antara tonggak utama yang membantu Negeri Sembilan kendalian K. Devan menamatkan saingan Liga Super di tangga keempat pada musim lalu – pencapaian terbaik sejak muncul naib juara pada musim 2007-08.

Perkara itu boleh dibuktikan dengan rekod penampilan sebanyak 20 kali dalam saingan Liga Super disamping merekodkan lima penampilan secara keseluruhan dalam kejohanan Piala FA dan Piala Malaysia.

Selain itu, Omid turut mempunyai rekod jaringan sebanyak satu gol yang dicetaknya ketika bertemu Terengganu dalam kejohanan Piala FA serta dua bantuan (assist) yang dicipta semasa menentang PJ City dan Kedah Darul Aman dalam saingan Liga Super dan Piala Malaysia masing-masing.

Untuk pengetahuan semua, Omid merupakan abang kepada Amin Nazari – pemain tengah yang pernah menyertai Kedah pada tahun 2020 semasa di bawah bimbingan jurulatih Singapura, Aidil Sharin Sahak.

Featured Image: FA Kedah & Instagram Omid Nazari


Rasmi: Kelab India, Odisha FC Umum Ikat Liridon Krasniqi Secara Pinjaman

Kelab bola sepak yang beraksi dalam saingan Liga Super India (ISL), Odisha FC mengumumkan secara rasmi telah mencapai persetujuan untuk mengikat khidmat pemain tengah naturalisasi skuad kebangsaan, Liridon Krasniqi.

Perkembangan tersebut diumumkan secara rasmi menerusi laman sesawangnya serta pelbagai platform media sosialnya, pada hari ini.

Difahamkan, Liridon atau dikenali sebagai Matdon diikat oleh Odisha secara pinjaman daripada Kelab Bola Sepak Johor Darul Ta’zim (JDT). Difahamkan tempoh pinjamannya adalah sepanjang musim 2021-22.

The club would like to announce that it has reached an agreement with Malaysian professional football club, Johor Darul Ta'zim FC over a loan deal for midfielder, @LiriKrasniqi8 for the upcoming season of the @IndSuperLeague. ✍🏻(1/2) pic.twitter.com/I603xuRkUX

Untuk makluman semua, Liridon merupakan pemain asing kelima yang ditandatangani oleh Odisha sebagai persiapan untuk mengharungi saingan ISL 2021-22.

Sebelum ini, kelab yang dibimbing oleh jurulatih kelahiran Sepanyol, Kiko Ramirez telah mengikat empat pemain asing iaitu Victor Mongil, Javi Hernandez, Hector Rodas dan Aridai Cabrera juga dari Sepanyol.

Kiko berkata, “Liridon merupakan pemain yang mempunyai kapasiti fizikal yang tinggi dan teknik yang bagus. Dia merupakan pemain tengah box-to-box yang boleh membantu semasa menyerang dan bertahan serta mampu memberikan tenaga yang diperlukan pasukan untuk beraksi selama 90 minit.”

Sebagai tambahan, saingan baharu ISL akan bermula pada 20 November kelak.


Hos Piala Asia 2027 Dipilih Tahun Hadapan – Bidaan Direbut Oleh India, Iran, Qatar & Arab Saudi

Konfederasi Bola Sepak Asia (AFC) memaklumkan pemilihan tuan rumah bagi kejohanan Piala Asia bagi edisi 2027 akan dilakukan pada tahun hadapan.

Menerusi satu makluman oleh pihak AFC, hari ini, Jawatankuasa Eksekutif bersetuju untuk membuat pemilihan tersebut pada tahun hadapan berbanding tarikh asal, 27 November 2021 pada Kongres Ke-31 AFC.

Host for #AsianCup2027 will be decided in 2022!It will be between 🇮🇳 India, 🇮🇷 IR Iran, 🇶🇦 Qatar and 🇸🇦 Saudi Arabia. https://t.co/GmyBtxaYYW

Penundaan itu dilakukan disebabkan oleh pandemik Covid-19 yang menyebabkan kekangan pergerakan organisasi terbabit untuk melakukan lawatan pemeriksaan terhadap negara-negara yang menghantar bidaan untuk menganjurkan kejohanan ini.

Untuk makluman semua, hak untuk menganjurkan kejohanan Piala Asia 2027 ini sedang direbut oleh empat buah negara menerusi persatuan bola sepak masing-masing iaitu Persekutuan Bola Sepak Seluruh India (AIFF), Persekutuan Bola Sepak Republik Islam Iran (FFIRI), Persatuan Bola Sepak Qatar (QFA) dan Persekutuan Bola Sepak Arab Saudi (SAFF).

Keempat-empat negara ini telah menghantar dokumen bidaan masing-masing dan boleh melihat dokumen tersebut pada pautan di bawah:

Dokumen bidaan Persekutuan Bola Sepak Seluruh India (AIFF)

Dokumen bidaan Persekutuan Bola Sepak Republik Islam Iran (FFIRI)

Dokumen bidaan Persatuan Bola Sepak Qatar (QFA)

Dokumen bidaan Persekutuan Bola Sepak Arab Saudi (SAFF)


Juara Piala AFF Rancang Uji Malaysia Yang Dibimbing ‘Coach’ Pan-gon Pada Bulan Depan

Pasukan juara Piala AFF 2020, Thailand merancang untuk mengadakan satu perlawanan persahabatan antarabangsa menentang Malaysia yang akan dikendalikan ketua jurulatih baharu, Kim Pan-gon pada bulan hadapan.

Selain Malaysia, skuad Gajah Perang itu turut berhajat untuk menentang sebuah pasukan asia dari rantau asia tengah iaitu Kyrgyzstan pada rehat antarabangsa FIFA, pada bulan tersebut.

Perancangan ini dimaklumkan sendiri oleh pengurus skuad kebangsaan Thailand, Nualphan Lamsam atau dikenali ramai sebagai Madam Pang menerusi laporan media yang berpangkalan di negara tersebut.

#News | 🇹🇭 The manager of the Thai national team, Madam Pang revealed Thailand plans for 2 friendly matches against Malaysia 🇲🇾 and Kyrgyzstan 🇰🇬 on the FIFA Day in March.📌In the latest FIFA Ranking , Thailand ranks 112th, Kyrgyzstan (96th) and Malaysia(154th).#FAT #FAM pic.twitter.com/Af0wvhBvRW

Bagaimanapun, dua perlawanan ini masih lagi di peringkat perancangan dan beliau akan berbincang lanjut dengan Persatuan Bola Sepak Thailand (FAT) serta ketua jurulatihnya, Mano Polking sebelum memutuskannya.

Sebagai rekod, pertemuan terakhir yang menemukan Thailand dan Malaysia adalah di pusingan kedua Kelayakan Piala Dunia 2022/Piala Asia 2023 pada tahun lalu.

Perlawanan tersebut berkesudahan dengan skuad Harimau Malaysia berhasil meraih kemenangan 1-0 ke atas Thailand hasil jaringan tunggal oleh penyerang sayap, Safawi Rasid.

Untuk makluman semua, rehat antarabangsa FIFA pada bulan hadapan dijadualkan bermula 21hb hingga 29hb Mac.


Brad Maloney Kembali Ke Negaranya, Dilantik Sebagai Ketua Jurulatih Australia B-17

Bekas ketua jurulatih skuad kebangsaan bawah 23 tahun (B-23), Brad Maloney nampaknya tidak menganggur lama setelah berpisah dengan Persatuan Bola Sepak Malaysia (FAM), bulan lalu.

Menerusi satu makluman rasmi, jurulatih berusia 50 tahun telah kembali ke negara kelahirannya dan dilantik sebagai ketua jurulatih baharu skuad kebangsaan Australia B-17 yang berjulukan “The Joeys”.

Difahamkan, Maloney akan memulakan tugasnya pada penghujung bulan ini dengan persiapan untuk mengharungi saingan Kelayakan Piala Asia B-17 2023 yang berlangsung di tanah airnya, Oktober nanti.

Football Australia is pleased to announce that Brad Maloney has been appointed to the role of Head Coach of the Joeys – Australia’s U-17 men’s national football team.https://t.co/FG7npFCnKd

— Football Australia (@FootballAUS) August 4, 2022

Selain itu, Malanoy juga diletakkan sasaran untuk membawa skuad “The Joeys” untuk layak ke saingan Piala Dunia B-17 yang akan berlangsung di Peru, pada tahun 2023.

Sebagai tambahan, selain daripada jawatan di atas, Brad turut diberikan tanggungjawab sebagai penolong jurulatih untuk skuad kebangsaan Australia B-20.

Untuk makluman semua, ini merupakan kepulangan semula Brad ke negaranya selepas lapan tahun bekerja bersama FAM.

Sejak berada di Malaysia bermula tahun 2014, Brad pernah terlibat dengan pelbagai posisi kejurulatihan di pelbagai peringkat umur termasuk penolong jurulatih skuad senior kebangsaan.


Ruichang China Masters: Pasangan Jadi Lawan, Arif & Haikal Bertembung Di Suku Akhir

Wan Arif Junaidi dan Muhammad Haikal Nazri yang pernah bergandingan bersama serta terkenal dengan julukan ‘Patatimo Boys’ tidak menunggu lama untuk bertembung sesama sendiri dengan pasangan baharu masing-masing di kejohanan antarabangsa selepas ‘bercerai’ pada Februari lalu.

Arif yang bergandingan bersama Yap Roy King pada saat ini akan turun berentap menentang Haikal yang berpasangan dengan Nur Izzuddin pada peringkat suku akhir Ruichang China Masters, pada hari esok.

Ruichang China Masters 2023MD – R16          🇲🇾Junaidi ARIF🏅21 21 🇲🇾Roy King YAP🏅          🇨🇳HUANG Jia Wei10 18 🇨🇳ZHANG Nan

— BWFScore (@BWFScore) March 16, 2023

Terdahulu, gandingan Arif-Roy King berhasil mengesahkan langkah ke suku akhir selepas menumpaskan beregu tuan rumah, Huang Jia Wei dan Zhang Nan dengan bergaya secara “straight set” dengan skor 21-10 dan 21-18 dalam tempoh setengah jam.

Manakala Haikal-Izzuddin pula mara ke peringkat yang sama juga dengan menundukkan lawan dari negara yang sama, Fan Jun Lin dan Liu Zi Jie secara “straight set” dengan pungutan mata 22-20 dan 21-13 dalam tempoh masa 31 minit.

Ruichang China Masters 2023MD – R16          🇲🇾HAIKAL Muhammad🏅22 21 🇲🇾Nur IZZUDDIN🏅          🇨🇳FAN Jun Lin20 13 🇨🇳LIU Zi Jie

— BWFScore (@BWFScore) March 16, 2023

Berdasarkan jadual yang dikeluarkan oleh penganjur, kedua-dua beregu ini akan beraksi pada perlawanan pertama di Gelanggang 2 pada jam 4 petang waktu Malaysia bagi merebut tempat ke peringkat separuh akhir Jelajah BWF Super 100 ini.

Featured Image: Badminton Association of Malaysia


Netizen Jangan Terlalu Mengkritik Pemain Skuad Projek FAM-MSN

Ketua jurulatih Skuad Projek FAM-MSN, Yusri Che Lah mengharapkan orang ramai atau ‘netizen’ tidak terlalu mengkritik pemain-pemain skuad ini berikutan prestasi semasa mereka dalam saingan Liga Premier, musim ini.

Pengendali berusia 45 tahun itu melahirkan kebimbangan sekiranya kritikan yang berterusan kepada pemain-pemain ini boleh menyebabkan mereka hilang motivasi untuk melangkah jauh dalam pentas bola sepak negara.

Sebelum ini, prestasi skuad yang terdiri daripada rata-rata pemain berusia dalam lingkungan 18 hingga 20 tahun ini menjadi topik perbincangan peminat bola sepak ekoran belum meraih sebarang kemenangan dan menduduki dasar liga dengan hanya kutipan 2 mata.

“Para pemain saya adalah manusia biasa dan ada kalanya mereka juga terkesan dengan kata-kata netizen namun bagi saya, saya faham semua orang ada persepsi tersendiri kepada pemain-pemain skuad projek ini.

“Cuma saya harapkan orang ramai janganlah terus menerus menghukum mereka kerana dibimbangi jika situasi ini berterusan, kita bimbang mereka boleh hilang dari sukan bola sepak untuk melangkah lebih jauh.

“Mereka ini merupakan rangka pertama skuad projek untuk dibawa ke peringkat lebih tinggi dan seandainya kita sentiasa berikan kata-kata positif yang menjurus kepada persembahan pemain, saya rasa ini akan mewujudkan persekitaran yang baik buat mereka.

“Janganlah semasa mereka bagus nanti, kita baharu hendak bagi sokongan namun semasa di bawah, kita berikan kata-kata yang negatif, sebaliknya cuba kita berikan ayat-ayat positif kepada pemain.” kata Yusri.

Sementara itu, Yusri yang pernah mengemudi pasukan Kuala Lumpur dan Kelantan sebelum ini turut menasihatkan para pemain agar mengurangkan masa menghadap media sosial.

Beliau bimbang perkara-perkara negatif di media sosial menyebabkan tahap keyakinan pemain-pemain berkurangan sekaligus membantutkan cita-cita mereka untuk melangkah jauh dalam sukan bola sepak.

“Pesan saya kepada pemain, anda semua masih muda dan janganlah terlalu kerap membaca mesej-mesej negatif di media sosial kerana kelak ia sekadar menimbulkan kegusaran dalam keperibadian kamu untuk melangkah jauh dan buat masa sekarang, terus berusaha di atas padang sehingga satu hari nanti anda boleh buktikan kepada semua,” tambahnya lagi.

Untuk makluman semua, Skuad Projek FAM-MSN merupakan pasukan yang ditubuhkan hasil kerjasama Persatuan Bolasepak Malaysia (FAM) dan Majlis Sukan Negara (MSN).

Ianya bertujuan untuk mencipta laluan kerjaya bagi produk Program Pembangunan Bola Sepak Negara (NFDP) termasuk graduan Akademi Mokhtar Dahari (AMD), dalam memudahkan mereka melakukan transisi ke pentas senior.

Featured Image: Malaysian Football League


Coach Michael Puji Anak Buah Tampil Prestasi Menakjubkan Di Bawah Tekanan Yang Besar

Dua perlawanan pertama Liga Super di tempat lawan yang diharungi oleh Selangor FC berakhir dengan keputusan seri dan keputusan tersebut tidak begitu disenangi oleh ramai peminat.

Semalam, berlangsungnya perlawanan pertama di gelanggang sendiri buat pasukan Selangor menentang Kedah Darul Aman FC (Kedah) dan ketua jurulatihnya, Michael Feichtenbeiner mengakui pemain-pemainnya menghadapi tekanan yang besar untuk mencatatkan kemenangan pertama.

Bagaimanapun, satu kejutan berhasil dilakar oleh anak-anak buah Coach Michael dengan merekodkan kemenangan 4-1 ke atas Kedah sekaligus memadamkan rekod kemenangan bersih Kedah dalam saingan Liga Super musim ini.

“Hari ini (semalam), pertama kali bermain di hadapan penyokong sendiri, kami tahu terdapat jangkaan yang sangat besar untuk kami catatkan kemenangan, kemenangan dan kemenangan.

“Jadi, ianya tekanan yang sangat besar untuk para pemain, kami ada melakukan kesilapan pada hari ini dan ianya tidak dapat dielakkan,

“Tetapi prestasi secara keseluruhannya sangat menakjubkan, di bawah tekanan tinggi ini dapat menampilkan prestasi sebegini nampak bagus untuk (perlawanan) masa akan datang,

“Tetapi ini hanyalah permulaan, ianya baru sahaja tiga perlawanan awal dan harapnya (kami) dapat mengekalkan momentum ini.” katanya dalam sidang media selepas perlawanan.

Dalam perlawanan yang berlangsung di Stadium Majlis Bandaraya Petaling Jaya (MBPJ) itu, Mukhairi Ajmal (25’), Caion (34’ & 86’) dan Nor Hakim Hassan (84’) mencetak nama selaku penjaring gol buat Red Giants.

Manakala jaringan saguhati oleh pasukan bertandang pula dihadiahkan oleh Fayadh Zulkifli pada masa kecederaan.

Pada masa yang sama, jurulatih kelahiran Jerman itu menjelaskan sememangnya jangkaan terhadap Selangor untuk musim ini sangat besar dan ramai penyokong mahu hasil yang berorientasikan keputusan yakni kemenangan.

Ianya cukup difahami oleh Coach Michael yang pernah membimbing MPPJ FC suatu masa dahulu. Namun begitu, beliau menambah, Selangor yang tampil dengan beberapa pemain baharu pada musim ini turut memerlukan masa untuk berkembang dan memperbaiki segala kekurangan yang ada sebagai sebuah pasukan dan ianya bukanlah sesuatu yang senang.


Kualiti Padang SSI Punca Kemenangan Harimau Malaya – Safee Sali

Bekas penyerang kebangsaan, Safee Sali berpendapat bahawa keadaan padang yang berkualiti di Stadium Sultan Ibrahim (SSI) menjadi punca kepada kemenangan skuad Harimau Malaya ke atas Turkmenistan dan Hong Kong.

Keadaan padang yang menggunakan rumput Zeon Zoysia itu membolehkan skuad kebangsaan untuk bermain dengan baik dan mencapai kemenangan 1-0 dan 2-0 masing-masing.

“Jika dahulu mempunyai padang yang lebih berkualiti seperti ini, saya rasa kita sudah lama pergi jauh”, ujar Safee ketika ditemui majlis berbuka puasa anjuran Persatuan Pemain Profesional Bola Sepak Malaysia (PFAM) bersama Kindness Malaysia dan Malaysia Association for the Blind (MAB) semalam.

Safee yang merupakan Presiden PFAM turut mengesan perubahan ketara dapat dilihat dalam skuad kebangsaan terutamanya dalam aspek serangan yang gemar melakukan tekanan awal kepada pihak lawan serta peningkatan keserasian antara pemain.

Sebagai rekod, Malaysia mencatatkan kemenangan ke atas Turkmenistan menerusi jaringan tunggal Akhyar Rashid dan menewaskan Hong Kong hasil jaringan Faisal Halim dan Akhyar Rashid pada 23 dan 28 Mac lalu.

Untuk makluman, SSI menjadi venue perlawanan bagi skuad Harimau Malaya buat julung kalinya ekoran Stadium Nasional Bukit Jalil (SNBJ) ditutup bagi tujuan penambahbaikan dan penyelenggaraan termasuk penukaran rumput jenis Zeon Zoysia.

Sebagai tambahan, majlis yang berlangsung di Kompleks MAB pada malam tadi turut dihadiri Timbalan Presiden PFAM, Razman Roslan dan Ketua Pegawai Eksekutif (CEO) PFAM, Izham Ismail.

Featured Image: PFA Malaysia | Syamil Rosli


Dilema Datuk Razlan? – Hafizh Tak Ulas Panjang, Tumpuan Utama Adalah Moto2

Sebelum ini dilaporkan bahawa Datuk Razlan Razali berada dalam dilema samada memilih pelumba tempatan, Hafizh Syahrin atau pelumba lagenda, Valentino Rossi untuk mewakili pasukannya.

Beliau yang merupakan Prinsipal Petronas Yamaha SRT – pasukan yang bersaing dalam kelas premier, MotoGP – sedang mencari pengganti kepada Fabio Quartararo yang bakal beraksi bersama pasukan kilang, Monster Energy Yamaha, tahun hadapan.

Dan desas-desus kuat mengatakan Rossi yang juga pemenang Kejuaraan Motosikal Dunia sebanyak sembilan kali menjadi calon utama untuk mengisi kekosongan tersebut.

Mendengarkan khabar tersebut, Hafizh yang beraksi bersama Aspar Team menegaskan tidak mahu mengulas panjang mengenai dilema dihadapi Datuk Razlan. Tumpuan utamanya musim ini adalah menamatkan saingan Moto2 dengan kedudukan terbaik.

“Buat masa sekarang saya hanya mahu fokus dengan apa yang saya ada. Saya sendiri pun tak tahu mengenai perkara itu.

“Keputusan yang Datuk Razlan ingin buat terserah kepadanya kerana itu adalah pasukannya, bukan pasukan saya.

“Sama-sama kita tunggu dan lihat. Kalau ada rezeki, ada la. Andai dapat peluang itu, insya-Allah saya akan cuba sebaik mungkin untuk raih pencapaian lebih baik daripada sebelum ini.

“Apapun saya tak letakkan harapan tinggi. Saya perlu fokus kepada saingan di Moto2 pada musim ini dulu,” katanya seperti dipetik daripada Harian Metro.

Dua musim sebelum ini, Hafizh beraksi dalam saingan MotoGP bersama pasukan Tech3.

Namun musim lalu, Tech3 mengumumkan tempatnya digantikan dengan pelumba muda, Brad Binder sekaligus menyebabkan dia terpaksa kembali beraksi di saingan Moto2.


Sabah Lanjut Kontrak ‘Pak Karim’ Korea Sehingga Penghujung Tahun 2024

Pertahanan dari Republik Korea, Park Tae-su atau dikenali sebagai Pak Karim dalam kalangan rakan sepasukan dan penyokong mendapat lanjutan kontrak bersama Sabah FC.

Pemain berusia 32 tahun yang menyertai Sabah sejak tahun 2019 ini diberikan lanjutan selama dua tahun yang menyaksikan dia kekal sehingga tahun 2024.

Pengurus skuad berjulukan The Rhinos, Ahmad Marzuki memaklumkan perkembangan positif tersebut dan ianya turut dikongsikan di pelbagai platform milik kelab berkenaan, semalam.

“Jangan tutup TV, 2 Tahun Lagi”.-PTS- pic.twitter.com/8uz3VsQhSO

— Sabah FC Official (@SabahFCofficial) October 20, 2022

Satu majis menandatangani kontrak antara Park dan majikannya turut berlangsung.

Park mengharungi kempen bola sepak yang cukup cemerlang pada musim ini. Selain membantu Sabah menamatkan kempen Liga Super di tangga ketiga buat kali pertama dalam sejarah, Park turut meledak 8 gol peribadi.

Selepas ini, Park akan meneruskan khidmatnya dengan Sabah dalam saingan Piala Malaysia. Mereka akan membuka kempen dengan menentang UiTM FC pada peringkat Pusingan 16 yang dijadualkan berlangsung pada 26 dan 31 Oktober masing-masing.

Sebagai rekod, Park juga merupakan sebahagian daripada anggota skuad Sabah pada tahun 2019 yang berhasil muncul juara Liga Premier sekaligus mendapat promosi ke saingan Liga Super 2020.

Featured Image: Malaysian Football League


Man City Rancang Tingkatkan Kapasiti Stadium Etihad Kepada Lebih 60,000

Manchester City (Man City) bercadang untuk meningkatkan kapasiti Stadium Etihad kepada lebih 60,000 tempat duduk sekaligus menjadikan stadiumnya yang ketiga terbesar dalam saingan Liga Perdana Inggeris (EPL) selepas Old Trafford dan Stadium Tottenham Hotspur.

Untuk makluman, stadium ini turut disenaraikan sebagai salah sebuah venue pertandingan untuk kejohanan Euro 2028 yang dibida oleh United Kingdom (UK) dan Ireland. Dalam penyenaraian tersebut, kapasiti Stadium Etihad dikatakan mempunyai kapasiti 61,000 tempat duduk.

Cadangan untuk pengubahsuaian ini hadir hadir apabila skuad berjulukan The Cityzen ini mengumumkan telah menghantar permohonan perancangan kepada Majlis Bandaraya Manchester (Manchester City Council).

Dalam permohonan terbabit, Man City turut bercadang untuk mengintegrasikan kesemua fasiliti, mengubah suai tempat duduk bahagian utara serta mewujudkan ruangan jalan kaki di atas bumbung stadium.

Disamping itu, mereka akan turut mengubah suai zon peminat dengan pelbagai pilihan kedai makanan dan minuman, sebuah kedai rasmi kelab yang baharu, muzium dan hotel.

Difahamkan, cadangan ini dianggarkan mempunyai nilai pelaburan lebih £300 juta kepada kawasan timur Manchester menerusi projek pembinaan besar yang akan mengambil masa tiga tahun untuk disiapkan serta menawarkan 2,600 peluang pekerjaan yang akan diutamakan kepada orang setempat.

We are delighted to announce a planning application has been submitted for an entertainment destination at the Etihad Stadium.

— Manchester City (@ManCity) April 18, 2023


Piala Malaysia: Ada Anggota Polis Duduk Bersama Penonton Di Stadium

Polis Diraja Malaysia (PDRM) memaklumkan menempatkan beberapa kumpulan anggota polis bersama-sama penonton di dalam Stadium Nasional Bukit Jalil (SNBJ) semasa aksi perlawanan akhir Piala Malaysia, esok.

Menurut Ketua Polis Daerah Cheras, ACP Muhammad Idzam Dato’ Haji Jaafar, beliau menjelaskan penempatan kumpulan anggota polis itu bertujuan untuk memantau kelakuan para penonton semasa perlawanan berlangsung.

“Untuk makluman semua, pihak polis telah menetapkan beberapa kumpulan dan antaranya adalah kumpulan tangkapan sekiranya ada penonton yang melakukan perkara di luar batasan, bertindak ganas atau mencetuskan sebarang provokasi di dalam stadium.

“Jadi, kumpulan ini akan duduk bersama penonton di dalam stadium untuk memantau dan jangan ingat polis tiada dengan anda sebab mereka akan sentiasa memerhatikan gerak geri dan tingkah laku penonton sepanjang perlawanan.

“Pihak polis tidak akan tengok final, mereka hanya akan perhatikan penonton sahaja dan semua penyokong dinasihatkan berhati-hati untuk mematuhi segala peraturan bagi menjaga kelancaran perlawanan pada malam esok”, katanya dalam sidang media, pada hari ini.

PDRM turut memaklumkan seramai 1497 pegawai dan anggota polis ditugaskan bagi meningkatkan kawalan di dalam dan luar stadium bagi memastikan kelancaran, keselamatan dan mengikut Prosedur Operasi Piawai (SOP) yang ditetapkan.

Penonton yang hadir dinasihatkan untuk sentiasa menjaga penjarakan sosial dan memakai pelitup muka.

Selain itu, PDRM turut mengharapkan tiada sebarang provokasi dilakukan penonton yang boleh mencetuskan kekecohan sewaktu atau selepas perlawanan berlangsung.

Featured Image: JOHOR Southern Tigers


KBS Cadang ‘Esports’ & Tarian Singa Dimasukkan Dalam Akta Pembangunan Sukan 1997

Kementerian Belia dan Sukan (KBS) bercadang memasukkan esukan (esports) dan tarian singa dalam Akta Pembangunan Sukan 1997 (Akta 576) sekaligus mengiktiraf kedua-dua sukan tersebut sebagai sukan rasmi di negara ini.

Menurut laporan Bernama, Timbalan Menteri Belia dan Sukan, Ti Lian Ker berkata, untuk mencapai tujuan tersebut, pihaknya mencadangkan pindaan Akta 576 agar dapat memasukkan dua jenis sukan terbabit.

Difahamkan, terdapat beberapa sukan selain daripada esukan dan tarian singa turut berada dalam perancangan untuk diberikan pengiktirafan dan ianya akan diumumkan kelak.

Sebagai rekod, akta ini pernah dipinda sebanyak dua kali bertujuan memasukkan penambahan beberapa sukan ketika pindaan tahun 2000 dan 2004.

Untuk makluman semua, terdapat 51 jenis sukan yang disenaraikan dalam Akta Pembangunan Sukan 1997 pada ketika ini. Senarai kesemua 51 jenis sukan itu adalah seperti berikut:


Gol Luqman Bantu Njardvik Ikat Selfoss Sebelum Pulang Ke Malaysia

Penyerang muda negara, Luqman Hakim Samsuddin membantu pasukannya mengikat Selfoss selepas menjaringkan gol penyamaan dalam saingan Lengjudeild Karla, awal pagi tadi.

Lebih bermakna, jaringan yang dihasilkannya merupakan jaringan sulungnya dalam kancah liga divisyen dua Iceland dan ianya dilihat sebagai petanda positif selepas namanya tersenarai bersama skuad bawah 23 tahun (B-23) kebangsaan.

Jaringan yang terhasil pada minit ke-84 itu juga memastikan satu mata tetap diperoleh pasukannya di laman sendiri sebelum Luqman berangkat pulang ke Malaysia untuk menyertai kem latihan pusat skuad Harimau Muda menjelang Kejuaraan B-23 AFF 2023 di Chonburi, Thailand kelak.

Sebelum ini, Luqman turut menjaringkan gol buat Njardvik ketika pasukannya menewaskan KFA dengan keputusan 4-2 pada Pusingan 16 Piala Bola Sepak Lelaki Iceland, April lalu.

Sejak dipinjamkan ke Njardvik, pemain kelahiran Kota Bharu itu telah menjaringkan dua gol dalam kancah bola sepak Iceland sekaligus memperlihatkan dirinya semakin selesa bermain di Eropah.

Sebagai tambahan, Luqman bakal kembali ke Malaysia untuk memperkuatkan skuad kendalian E. Elavarasan dalam misi mempersiapkan pasukan menjelang aksi Kejuaraan AFF B-23 dan Kelayakan Piala AFC B-23 2024 yang berlangsung Ogos dan September ini.

Berikut senarai nama 26 pemain dipanggil oleh ketua jurulatih B-23, E. Elavarasan bermula 12 Jun 2023 sebagai persiapan Kejuaraan B-23 AFF 2023 di Chonburi Thailand bermula 16 – 26 Ogos 2023.

▶ Baca penuh di https://t.co/VyYU1acPeA#FAM #HarimauMalaya #AFFU23Championship2023 pic.twitter.com/geLH4I9Ptf

— FA Malaysia (@FAM_Malaysia) June 8, 2023


Kerteh Sports City Turut Mempunyai Gelanggang Futsal, Badminton & Medan Selera

Sebuah projek yang dinamakan sebagai Kerteh Sports City bukan sahaja bakal memiliki stadium mini sebagai home untuk Kerteh Football Club (Kerteh FC) malahan beberapa fasiliti dan kemudahan sukan serta ruang komersil.

Untuk merealisasikan projek tersebut, syarikat yang menguruskan kelab komuniti tersebut, KAL Services Sdn. Bhd. telah mengumumkan satu kerjasama bersama pelabur, Red Antlers dengan membentuk sebuah syarikat tujuan khas (SPV) yang dikenali sebagai Kerteh Sports City Sdn. Bhd. semalam.

RASMI: KAL Services, Red Antlers Bentuk Usaha Sama Untuk Kerteh Sports City.KAL Services bersama Red Antlers memeterai perjanjian untuk membentuk satu syarikat SPV yang dikenali sebagai Kerteh Sports City bagi tujuan membangunkan dan mengurus kemudahan sukan di Kerteh.(1/2) pic.twitter.com/1876AWH5p4

Ketua Pegawai Eksekutif (CEO) KAL Services, Syed Khairi Amier berkata, projek tersebut akan dibangunkan di Stadium Mini Kerteh yang sedia ada dan kawasan sekitarnya. Selain itu, syarikat SPV tersebut turut berperanan untuk menguruskan kemudahan dan prasarana sukan tersebut apabila siap dibina kelak.

“Di situ nanti bukan sahaja ada padang bola (artificial turf) berserta lampu limpah, (malahan) ada gelanggang futsal, badminton, gimnasium, football residence, padang latihan, food court dan ruangan komersil semuanya akan ada di situ dalam kawasan berkeluasan 21 ekar.” katanya ketika dihubungi oleh Sukanz.

Difahamkan satu majlis menandatangani akan diadakan sekitar pertengahan januari. Selepas daripada itu, fasa pertama Kerteh Sports City akan dimulakan dengan pembinaan padang sintetik dan lampu limpah dan ianya dijangka siap pada mac kelak.

Manakala bagi fasiliti-fasiliti yang lain, kesemuanya akan dibina secara berfasa dalam tempoh enam tahun.

Untuk makluman, Kerteh FC diasaskan pada tahun 2018 dan berpengkalan di Kerteh, Terengganu. Dikenali dengan julukan The Oilers dan bersaing dalam kancah divisyen keempat bola sepak tempatan iaitu Liga M4. Pencapaian terbaik mereka adalah memenangi saingan Liga Premier (Terengganu Amateur League) 2019 dan Piala TAL 2019.

Berikut adalah 5 fasa pembangunan Stadium Kerteh FC yang dikongsikan kepada Sukanz:

Bonus! Gambaran bangku simpanan pemain dan tempat duduk grandstand Stadium Kerteh FC:


Ranking BWF: Aaron-Wooi Yik Terus Catat Peningkatan, Kini Di Tangga Ke-6 Dunia

Pasangan beregu badminton lelaki utama negara, Aaron Chia dan Soh Wooi Yik terus mencatatkan peningkatan dalam kedudukan ranking dunia yang dikemaskini oleh Persekutuan Badminton Dunia (BWF), pada hari ini.

Hasil kejayaan mara ke peringkat separuh akhir kejohanan Indonesia Masters pada minggu lalu, ia membolehkan Aaron-Wooi Yik menduduki tangga ke-6 dunia mengatasi pasangan Indonesia, Fajar Alfian dan Muhammad Rian Ardianto.

Untuk makluman semua, ia merupakan ranking tertinggi pernah diraih oleh pasangan yang turut memenangi pingat gangsa Sukan Olimpik 2020 ini.

Sepasang lagi beregu negara yang turut mara ke peringkat yang sama iaitu Ong Yew Sin dan Teo Ee Yi mencatatkan peningkatan sebanyak dua anak tangga sekaligus meletakkan mereka di tangga ke-12 dalam kedudukan ranking dunia.

Sementara itu, beregu Man Wei Chong dan Tee Kai Wun yang muncul juara kejohanan Terbuka Ireland turut meraih peningkatan yang ketara dalam kemaskini terbaru ranking pada hari ini.

Pasangan ini mencatatkan lonjakan sebanyak 16 anak tangga sekaligus meletakkan mereka di kedudukan ke-77 dunia – kedudukan terbaik pernah diraih dalam karier dua pasangan muda ini.

Featured Image: Badminton Photo / Badminton Association of Malaysia


Pemain Jepun Kei Hirose Tinggalkan JDT Kembali Ke Liga Indonesia

Pemain tengah kelahiran Jepun, Kei Hirose menjadi pemain import terbaru yang meninggalkan pasukan gergasi bola sepak Malaysia, Johor Darul Ta’zim (JDT).

Pemain berusia 26 tahun ini ditandatangani dan diperkenalkan sebagai pemain skuad Harimau Selatan pada Januari 2020. Ketika itu, kedatangannya diumumkan bersama-sama penyerang Sepanyol, Fernando Rodriguez.

Bagaimanapun, kelibatnya hanya bertumpu bersama pasukan simpanan, JDT II dan tidak pernah mendapat tempat dalam skuad utama yang beraksi di pentas Liga Super.

Menerusi satu kemaskini terbaru oleh Borneo FC yang beraksi dalam saingan Liga 1 Indonesia, Kei telah diumumkan secara rasmi menyertai pasukan tersebut, semalam.

Untuk makluman semua, sebelum menyertai JDT, Kei telah mencipta nama bersama sebuah pasukan yang berpangkalan di Pulau Jawa iaitu Persela Lamongan.

Sebagai tambahan, minggu lalu JDT mengumumkan melepaskan penyerang sayap import merangkap penjaring terbanyak kelab sepanjang zaman, Gonzalo Cabrera setelah 5 musim menyarung jersi skuad Merah Biru.

Featured Image: JOHOR Southern Tigers


Aspar Team Ikat Pelumba Baharu, Apa Nasib Hafizh Musim Hadapan?

Pasukan Moto2, Aspar Team secara rasminya mengumumkan telah mengikat pelumba baharu iaitu Albert Arenas sekaligus menjadi rakan sepasukan Aron Canet untuk saingan musim hadapan.

Albert daripada pasukan KTM merupakan pendahulu saingan Moto3 dengan kutipan 135 mata. Musim ini pelumba berusia 23 tahun itu telah menaiki podium sebanyak lima kali dan memenangi perlumbaan sebanyak tiga kali.

🚨🚨🚨😁👍 @AlbertArenas75 will jump to Moto2 with the Aspar Team📰 | https://t.co/ylQnLDSRXb One of 2020's goals is accomplished, we just have the other one 😏🤞 pic.twitter.com/xG1BbY2dhV

Dengan pengumuman tersebut, kedudukan pelumba negara, Hafizh Syahrin bersama Aspar Team nampaknya menuju ke penghujung.

Pada masa yang sama, dengan majoriti pasukan Moto2 telah memuktamadkan barisan pelumbanya untuk saingan musim hadapan, karier Hafizh dalam sukan permotoron turut mengundang pertanyaan.

Sehingga saat ini, tiada sebarang reaksi diberikan oleh Hafizh mengenai hal tersebut menjelang perlumbaan GP Aragon di Sepanyol, hujung minggu ini.

Prestasi Hafizh dalam saingan Moto2 kelihatan bergelut untuk menempatkan diri kalangan pelumba terbaik musim ini. Dia hanya menduduki tempat ke-19 dengan kutipan 18 mata.

Untuk rekod, pelumba kelahiran Ampang itu hanya menandatangani kontrak bersama Aspar Team selama setahun sahaja.

Featured Image: Aspar Team & KTM Factory


Rakan Kolaborasi JDT – Sharjah FC Miliki 3 Bekas Bintang Kelab Eropah

Rakan kolaborasi terbaru Johor Darul Ta’zim (JDT) iaitu bukanlah calang-calang pasukan yang beraksi dalam kancah bola sepak Emiriah Arab Bersatu (UAE).

Selain sedang mengejar rapat pendahulu UAE Pro League, Shabab Al-Ahli dengan hanya perbezaan satu mata selepas mengharungi 14 perlawanan, kelab berjulukan Al-Malik ini mempunyai tiga bekas bintang kelab bola sepak eropah dalam skuadnya.

Ketiga-tiga pemain tersebut adalah penyerang, Paco Alcacer (Sepanyol), pemain tengah, Miralem Pjanic (Bosnia-Herzegovina) dan pertahanan, Konstantinos Manolas (Greece).

📸 | مقتطفات من الشوط الأول الشارقـة ( 0 : 0 ) شباب الأهلي #نادي_الشارقة pic.twitter.com/E0Ymtc8dos

— نادي الشارقة لكرة القدم (@SharjahFC) January 27, 2023

Paco meninggalkan Villareal CF sebelum didatangkan Sharjah FC pada 18 Ogos. Manakala Pjanic yang tamat tempoh pinjamannya bersama Besiktas daripada Barcelona menyertai Sharjah FC pada 8 September.

Pada penghujung September, Sharjah FC menandatangani pula Kostas Manolas – pemain yang cukup terkenal beraksi bersama AS Roma sekitar tahun 2014 hingga 2019.

Sebagai rekod, JDT dan Sharjah FC bersetuju untuk berkolaborasi selepas DYAM Tunku Ismail Ibni Sultan Ibrahim merangkap Tunku Mahkota Johor (TMJ) berkunjung ke kelab tersebut ketika latihan pramusim skuad Harimau Selatan yang sedang berlangsung di Dubai.

Hasil kolaborasi ini, Sharjah FC menawarkan JDT untuk menggunakan fasiliti mereka secara percuma.


Piala AFC 2022: Kuala Lumpur Dipilih Hos Kumpulan H, Kedah Beraksi di Indonesia

Juara Piala Malaysia 2021, Kuala Lumpur City FC (KL City) mendapat sedikit keistimewaan apabila dapat mengharungi kejohanan peringkat asia, Piala AFC yang disertainya buat kali pertama, di halaman sendiri.

Ini selepas Konfederasi Bola Sepak Asia (AFC) mengumumkan Kuala Lumpur, Malaysia telah dipilih sebagai hos untuk venue berpusat bagi Kumpulan H.

Untuk makluman semua, Kumpulan H disertai oleh KL City bersama-sama PSM Makassar (Indonesia) dan Tampines Rovers (Singapura) sambil menantikan sebuah lagi pasukan samada Shan United atau Ayeyawady United (Myanmar) untuk melengkapkan kumpulan ini.

🚨 CONFIRMED! Group A: Muscat 🇴🇲Group B: Kuwait City 🇰🇼Group C: Manama 🇧🇭Group D: Kolkata 🇮🇳Group E: Dushanbe 🇹🇯Group F: Bishkek 🇰🇬Group G: Denpasar 🇮🇩Group H: Kuala Lumpur 🇲🇾Group I: TBC Group J: Tainan, Chinese Taipei#AFCCup2022https://t.co/tCWU6gjYjr

Sementara itu, satu lagi wakil negara merangkap naib juara Liga Super 2021, Kedah Darul Aman FC (Kedah) pula terpaksa terbang ke Indonesia untuk beraksi dalam kejohanan ini.

Ini kerana AFC memilih Denpasar, Bali, Indonesia sebagai venue berpusat bagi Kumpulan G yang melibatkan Kedah, Bali United dan Kaya FC-Iloilo. Sebuah lagi pasukan yang akan melengkapkan kumpulan ini adalah pemenang play-off antara Visakha FC (Kemboja) dan Young Elephants (Laos).

Untuk makluman semua, saingan peringkat kumpulan bagi rantau ASEAN, Asia Tengah dan Asia Timur adalah 24 hingga 30 Jun.

Featured Image: Kuala Lumpur City


Terbuka Thailand: Liew Daren Jejak Pentas Semi-final Yang Pertama Selepas 2 Tahun

Sudah lebih dua tahun perseorangan bebas (independent), Liew Daren tidak menikmati aksi di pentas separuh akhir dalam mana-mana kejohanan badminton peringkat antarabangsa.

Namun kemarau ke pentas ‘semi-final’ itu berakhir apabila pemain berusia 34 tahun ini berjaya menumpaskan lawannya, pemain China, Zhao Jun Peng di peringkat suku akhir, dalam saingan Terbuka Thailand 2022, pada hari ini.

GR TOYOTA GAZOO RACING Thailand Open 2022MS – Quarter final21 19 21 🇲🇾Daren LIEW🏅10 21 19 🇨🇳Jun Peng ZHAO

🕗 in 59 minutes https://t.co/zoEGMNEiEv

— BWFScore (@BWFScore) May 20, 2022

Daren yang berada di ranking ke-34 dunia berjaya mengalahkan pemain yang menduduki tangga ke-36 itu dengan pungutan mata 21-10, 19-21 dan 21-19 dalam tempoh masa menghampiri satu jam permainan.

Untuk makluman semua, kali terakhir Daren menikmati aksi di pentas separuh akhir adalah sekitar Februari 2020 di kejohanan Barcelona Spain Masters – sebuah kejohanan Jejalah Dunia Super 300 BWF.

Sementara itu, di peringkat separuh akhir nanti, Daren akan membuat perhitungan samada dengan rakan senegaranya, Lee Zii Jia atau pemain Indonesia, Shesar Hiren Rhustavito yang berada di tangga ke-24 dunia, pada hari esok untuk merebut tiket ke pentas final.

Featured Image: Badminton Association of Thailand


Kelayakan Piala Asia B-23: Undian Semula Menyaksikan Kedudukan Kumpulan J Melibatkan Malaysia Tidak Berubah

Majlis undian semula bagi Kelayakan Piala Asia Bawah 23 Tahun (B-23) menyaksikan kedudukan Kumpulan J melibatkan pasukan Malaysia tidak mengalami sebarang perubahan.

Skuad Malaysia B-23 tahun yang dibimbing oleh Brad Maloney akan kekal berhadapan Mongolia selaku tuan rumah sambil ditemani oleh dua wakil ASEAN iaitu Thailand dan Laos.

Perubahan hanya berlaku melibatkan pasukan Hong Kong yang diundi untuk meninggalkan Kumpulan I dan menyertai Kumpulan K bersama-sama Jepun dan Kemboja.

Ini menjadikan Kumpulan I hanya disertai oleh tiga buah pasukan iaitu Vietnam, Myanmar dan Taiwan.

🚨 DRAW RESULTS Presenting the re-draw results of the 2022 #AFCU23 Qualifiers following the withdrawal of DPR Korea 🇰🇵 pic.twitter.com/HhhO97v4fK

Saingan bagi pusingan kelayakan ini juga tidak berubah di mana ia akan dilangsungkan bermula 25 hingga 31 Oktober 2021.

Untuk makluman, Konfederasi Bola Sepak Asia (AFC) membuat keputusan untuk melakukan undian semula setelah Korea Utara mengumumkan menarik diri daripada kejohanan ini, baru-baru ini.

Undian semula ini juga untuk memastikan keseimbangan bilangan pasukan di kesemua kumpulan peringkat kelayakan.


Terbuka Indonesia: Gandingan Baharu Pang Ron-Ee Wei Singkir Beregu No.14 Dunia

Gandingan beregu campuran baharu di bawah Persatuan Badminton Malaysia (BAM), Hoo Pan Ron dan Toh Ee Wei berhasil melakukan kejutan dengan menyingkirkan pasangan No.14 dunia di Pusingan 16 dalam saingan Terbuka Indonesia 2022.

Bertambah mengejutkan, Pan Ron-Ee Wei yang mula bergandingan sejak minggu lalu berhasil menyingkirkan Goh Soon Huat dan Shevon Jemie Lai merangkap beregu senegara secara “straight set” dengan skor 21-19 dan 21-19 dalam tempoh masa 39 minit.

EAST VENTURES Indonesia Open 2022XD – Round of 16          🇲🇾Pang Ron HOO🏅21 21 🇲🇾Ee Wei TOH🏅19 19 🇲🇾Soon Huat GOH          🇲🇾Shevon Jemie LAI

🕗 in 39 minutes https://t.co/mJ5JdQTetA

— BWFScore (@BWFScore) June 16, 2022

Kemenangan ini membolehkan Pang Ron-Ee Wei meneruskan kemaraan ke peringkat suku akhir saingan berstatus Jelajah Dunia Super 1000 BWF ini buat pertama kali sejak bergandingan bersama.

Sementara itu, di peringkat suku akhir yang dijadualkan berlangsung pada hari esok, Pang Ron-Ee Wei bakal berentap menentang beregu campuran Korea yang menghuni ranking keenam dunia, Seo Seung-jae dan Chae Yu-jung.

Pasangan ini mara selepas menumpaskan beregu Hong Kong, Chang Tak Chin dan Ng Wing Yung yang berada ranking ke-27 secara “straight set” dengan skor 21-19 dan 28-26 di Pusingan 16, sebentar tadi.

Featured Image: Badminton Association of Malaysia


Format Piala Malaysia Kekal Seperti Musim Lalu – Disertai 2 Pasukan Liga M3

Format kejohanan bola sepak tertua di rantau asia, Piala Malaysia kekal sebagaimana penganjurannya pada edisi musim lalu.

Demikian pengesahan daripada Ketua Pegawai Eksekutif Malaysian Football League (MFL), Stuart Ramalingam kepada para pengamal media yang hadir pada sesi Taklimat Media Kalendar Liga Malaysia 2023, semalam.

Ini bermakna saingan Piala Malaysia kekal dengan penglibatan sebanyak 16 buah kelab dan dimulakan dengan peringkat Pusingan 16 yang dimainkan secara timbal balik dan kalah mati.

Sedikit pembaharuan dilakukan oleh MFL pada musim ini adalah dua slot akan diberikan kepada kelab yang beraksi di Liga M3 manakala 14 buah kelab lagi datangnya daripada saingan Liga Super.

Dari segi kelayakan dan proses undian, kelab yang menghuni kedudukan pertama hingga kelapan dalam saingan Liga Super pada minggu ke-13 akan menjadi pasukan seeded.

Manakala kelab kesembilan hingga ke-14 Liga Super dan dua kelab daripada daripada saingan Liga M3 akan diundi untuk menentukan lawan masing-masing bertemu pasukan seeded.

Tambah Stuart lagi, perlawanan peringkat suku akhir dan separuh akhir turut dilangsungkan secara timbal balik. Manakala venue bagi perlawanan akhir akan ditentukan oleh MFL kelak.

Sebagai tambahan, saingan Piala Malaysia akan bermula pada 3-6 Ogos dan perlawanan akhirnya ditetapkan pada 9 Disember.

Featured Image: Malaysian Football League


Terbuka Taipei: Tang Jie-Ee Wei Raih Gelaran Kedua Super 300

Chen Tang Jie dan Toh Ee Wei berjaya menjelmakan sebuah lagi gelaran daripada kejuaraan Jelajah Dunia BWF bertaraf Super 300 selepas menjuarai saingan Terbuka Taipei 2023. Ianya merupakan gelaran kedua dimenangi mereka sejak bergandingan sekitar Disember tahun lalu.

Kejuaraan tersebut menjadi milik gandingan pemain berusia 25 dan 22 masing-masing tersebut sejurus berhasil menumpaskan wakil tuan rumah yang menghuni ranking ke-50 dunia, Chiu Hsiang-chienh dan Lin Xiao-min dalam perlawanan akhir yang berlangsung, hari ini.

Dalam perlawanan tersebut, Tang Jie-Ee Wei yang kini menduduki ranking ke-19 dunia menumpaskan pasangan tersebut dengan mudah yakni secara “straight set” dengan skor 21-12 dan 21-8 dalam tempoh masa setengah jam permainan sahaja.

Dengan kemenangan ini, Tang Jie-Ee Wei bukan sahaja membawa pulang pingat kemenangan bahkan turut mendapat wang tunai bernilai AS$16,590 atau sekitar RM78,000 serta 7,000 mata untuk pengiraan Ranking Dunia, Ranking Jelajah Dunia dan pengiraan mata ke Sukan Olimpik Paris 2024.

Untuk makluman semua, gelaran Super 300 pertama yang dimenangi Tang Jie-Ee Wei adalah di saingan Orleans Masters yang berlangsung sekitar awal April lalu. Kejuaraan itu menjelma selepas menundukkan gandingan Chinese Taipei, Ye Hong Wei dan Lee Chia Hsin – pasangan yang sama mereka tumpaskan ketika di separuh akhir Terbuka Taipei 2023, semalam.

Featured Image: Perodua Malaysia Masters 2023


Pemain Liga Divisyen 2 Bahrain, Habib Haroon Bakal Isi Kuota Import Asia Terengganu?

Sebuah akaun media sosial yang melaporkan mengenai perkembangan sukan di Bahrain memaklumkan seorang pemain yang beraksi di negara tersebut akan tiba di bumi Malaysia.

Akaun Instagram, Bahrain Sports News (@bsn.bh) mendedahkan pemain tengah bernama Habib Haroon yang beraksi dalam saingan liga divisyen 2 Bahrain, Al Khalidiya bakal berhijrah ke pasukan yang menduduki tangga ke-2 Liga Super iaitu Terengganu.

“Pemain pasukan Khalidiya, Habib Haroon akan berhijrah ke Malaysia dan menyarung jersi pasukan Terengganu, yang sedang berada di kelompok teratas Liga Super Malaysia dan akan menyertai Piala AFC 2021.” tulis Bahrain Sports News dan dikongsikan oleh akaun tersebut, semalam.

Menguatkan lagi ‘berita tidak rasmi’ penghijrahan pemain berusia 20 tahun ini ke Terengganu adalah hantaran tersebut turut dikongsikan oleh sendiri oleh akaun media sosial Habib menerusi Instagram Story sekitar 12 jam yang lalu.

Untuk makluman, Habib merupakan pemain kelahiran Nigeria namun memiliki passport Bahrain. Ini membolehkannya mengisi kekosongan kuota pemain asia skuad Nafuzi Zain yang ditinggalkan oleh Christopher Herd ekoran kecederaan meniscus.

Kuota pemain import asia ini amat diperlukan oleh Nafuzi untuk mengharungi baki saingan Liga Malaysia dan Piala AFC musim ini. Bagaimanapun, masih tiada sebarang makluman rasmi mengenai kehadiran pemain ini daripada kem Terengganu.

Habib yang menyertai Al Khalidiya bermula november tahun lalu telah memainkan peranan penting dalam membantu meraih pasukan ini meraih kedudukan naib juara liga divisyen 2 Bahrain bagi musim 2020-2021.

Al Khalidiya memberikan tentangan sengit kepada Al Hala sepanjang musim ini untuk merebut kejuaraan liga. Malahan, juara pada musim Ini terpaksa ditentukan pada aksi terakhir liga melibatkan pertembungan kedua-dua pasukan.

Sayangnya, Al Khalidiya terlepas peluang untuk merangkul trofi kejuaraan apabila tewas 1-2 dalam perlawanan tersebut di tangan pasukan Al Hala.

Secara keseluruhan, pasukannya meraih 38 mata hasil daripada 12 kemenangan, 2 seri dan 4 kekalahan pada musim ini dan Al Khalidiya hanya dibezakan dengan 3 mata sahaja dengan Al Hala.

Untuk rekod, sebelum daripada ini, Habib merupakan pemain Al-Riffa sejak daripada musim 2018-2019. Dia merangkul kejuaraan bersama Al-Riffa pada musim sulungnya bersama kelab tersebut dan meraih tempat ke-3 pada musim berikutnya.

Sebagai tambahan, Habib turut mempunyai dua penampilan di pentas kelayakan AFC Champions League (ACL) 2020 ketika menentang Chennai City (India) dan Padideh Khorasan (Iran).

Selain itu, dia juga mempunyai pengalaman beraksi di pentas Piala AFC 2020 dengan membuat dua penampilan ketika menentang Al Qadsia (Kuwait) dan Al-Jazeera (Jordan).


Kuching City Ikat Irfan Bakti & Rancang Lantik Wan Jamak Selaku Pengarah Teknikal

Pasukan Liga Premier, Kuching City FC mengesahkan secara rasmi telah melantik jurulatih berpengalaman, Irfan Bakti untuk mengemudi pasukan mereka dalam saingan Liga Malaysia 2021.

Pada awalnya, mereka ingin mengekalkan jurulatih musim lalu iaitu Akira Higashiyama dengan menawarkan kontrak lanjutan namun jurulatih kelahiran itu menolak tawaran tersebut dan memaksa Kuching City mencari jurulatih lain.

Setelah dibincangkan oleh Lembaga Pengarah, mereka memutuskan untuk melantik bekas pengendali Terengganu FC dengan kontrak selama setahun untuk mengendalikan Kuching City pada tahun hadapan.

| Kenyataan Media Kuching City FC |1 Disember 2020Kenyataan media penuh di facebook rasmi Kuching City FC. #kuchingcityfc #cityofunity #smallclubbigheart #lsc #starsport #yakult #malaysiaairlines #khaimalborneo #graphicavenue pic.twitter.com/miLPqp42yj

“Kita amat berbangga dan teruja untuk bekerjasama dengan beliau memandangkan beliau adalah antara Jurulatih yang berpengalaman dan mempunyai banyak kejayaan di bawah ‘resume’ beliau.

“Kita yakin bahawa beliau boleh membawa kelebihan dan meningkatkan lagi mutu Kuching City FC.” kata Pengerusi Kuching City, Fazzrudin Abdul Rahman dalam satu sidang media hari ini.

Baca: No.3 Liga Super, Semua Ini Hasil ‘Tunjuk Ajar’ Irfan Bakti

Sementara itu, pasukan yang berpangkalan di ibu negeri Sarawak ini turut mendedahkan perancangan mereka untuk mendapatkan khidmat bekas jurulatih yang mencipta nama dengan Negeri Sembilan, Wan Jamak Wan Hassan untuk mengisi jawatan Pengarah Teknikal bagi Kuching City.

“Dengan pengalaman dan kepakaran beliau, kita yakin boleh membangunkan sukan bolasepak bukan sahaja untuk Kuching City FC tetapi untuk Negeri Sarawak amnya.” tambahnya lagi.


Piala Malaysia: Polis Nasihat Orang Ramai Pakai Pelitup Muka

Pihak Polis Diraja Malaysia (PDRM) menasihati orang ramai yang hadir untuk menyaksikan perlawanan akhir Piala Malaysia 2022 melibatkan Johor Darul Tak’zim (JDT) dan Selangor FC pada hari esok agar memakai pelitup muka.

Pemakaian itu dinasihatkan kepada orang ramai lebih-lebih lagi ketika berada di tempat yang sesak bagi mengelakkan penyakit-berjangkit.

Perkara terbabit diungkapkan oleh Ketua Polis IPD Cheras, ACP Zam Halim Jamaluddin dalam Sidang Media Keselamatan Perlawanan Akhir Piala Malaysia di Stadium Nasional Bukit Jalil (SNBJ), hari ini.

Pada masa yang sama, Zam turut menasihatkan orang ramai agar menjaga tatasusila serta tidak melakukan provokasi melampau sehingga mencetuskan kekacauan samada semasa perlawanan mahupun selepas perlawanan.

Featured Image: Malaysian Football League


Sukan Komanwel: 7 Emas, 8 Perak Dan 8 Gangsa Di Birmingham Menyamai Edisi 2018

Selepas 11 hari mengerah keringat dan kudrat beraksi di temasya Sukan Komanwel Birmingham 2022, Kontinjen Malaysia berhasil melepasi sasaran 6 pingat emas yang ditetapkan.

Kontinjen Malaysia yang diketuai oleh chief de mission (CDM), Dato’ Shahrul Zaman Yahya melepasinya dengan berjaya membutirkan 7 pingat emas serta menuai 8 pingat perak dan 8 pingat gangsa daripada temasya kali ini.

Pemenang-pemenang pingat emas, perak dan gangsa adalah seperti berikut:

Kutipan ini membolehkan Malaysia menduduki tangga kesepuluh carta kutipan pingat.

Untuk pengetahuan semua, kejayaan mengutip tujuh pingat emas ini menyamai pencapaian Kontinjen Malaysia di temasya edisi lalu, Sukan Komanwel Gold Coast 2018.

Di temasya ini, Kontinjen Malaysia membawa pulang 7 pingat emas, 5 pingat perak dan 12 pingat gangsa.

Bagaimanapun, pencapaian terbaik Kontinjen Malaysia di temasya ini hadir dengan kutipan 12 pingat emas, 10 pingat perak dan 13 pingat gangsa ketika menyertai Sukan Komanwel Delhi 2010.

Sebagai tambahan, edisi seterusnya bagi temasya ini akan berlangsung di Victoria, Australia pada tahun 2026.


Pemilik Kedah & Syafiq Ahmad Tak Buat Sebarang Perbincangan

Pemilik Kedah Darul Aman FC (Kedah), Tan Sri Dr. Mohd Daud Bakar menegaskan tidak melakukan sebarang perbincangan dengan Syafiq Ahmad dalam lawatan rasminya ke Johor Darul Ta’zim (JDT).

Tokoh dan pakar kewangan Islam itu menjelaskan kehadirannya ke Ibu Pejabat JDT semalam bertujuan melakukan kunjungan hormat mengadap pemilik kelab berjulukan Harimau Selatan iaitu DYAM Tunku Ismail Ibni Sultan Ibrahim merangkap Tunku Mahkota Johor (TMJ).

“Sebagai pemilik Kedah, sebuah pasukan yang besar & mempunyai legasi yang lama lagi harum, saya perlu menjalankan tanggungjawab saya untuk membuat ‘connection’ dengan semua pemegang taruh khususnya mereka yang banyak berjasa, berperanan & mempunyai pengaruh dalam membentuk lanskap bola sepak negara.”

HRH Major General Tunku Ismail Ibni Sultan Ibrahim, Crown Prince of Johor received in audience Kedah Darul Aman FC owner YBhg.Tan Sri Dr.Mohd Daud Bakar & Kedah Darul Aman FC Chief Executive Officer/Director Mr Khamal Idris Bin Ali at the JDT Headquarters today, 12 January 2023. pic.twitter.com/Ta8jZKmlIL

— JOHORSouthernTigers (@OfficialJohor) January 12, 2023

“Perkenalan & perbincangan dengan mereka yang lebih berpengalaman adalah jalan pintas untuk berjaya.”

“Paling kurang, saya ingin kurangkan titik-titik kesalahan & ketidakcekapan saya dalam menguruskam sebuah pasukan besar seperti pasukan Kedah. Saya ingin Kedah lebih laju. Boleh terbang dengan lebih dari dua sayap,”

“DYAM Tunku Ismail adalah seorang tokoh yang terbilang yang berjaya membina pasukan JDT sejak tahun 2013. Alhamdulillah, DYAM Tunku Ismail banyak luangkan masa menceritakan pengalaman dalam membina & menguruskan sebuah pasukan dari ground zero. Dari tanah rendah (low ground) ke tanah pertengahan (middle ground). Sekarang berada di tanah tinggi (high ground),” kongsinya menerusi laman sosialnya.

Selepas mengadap TMJ, beliau dibawa melawat Pusat Latihan JDT dan bertemu dengan pemain-pemain termasuk penyerang JDT yang pernah dipinjam oleh Kedah pada musim lalu, Syafiq Ahmad.

Penyerang berusia 27 tahun itu menyertai skuad Sang Kenari dengan kontrak pinjaman selama setahun. Bagaimanapun, tempoh pinjaman Syafiq bersama Kedah ditamatkan lebih awal apabila JDT bertindak memanggil semula Syafiq menyertai mereka pada Mei tahun lalu.

Featured Image: Dr Mohd Daud Bakar – Shariah Minds – Minda Syariah Facebook


Sertai MVAC 2020 – Hanya Berlari 5KM & Anda Berpeluang Memenangi Garmin Smartwatch

MaselFix mengajak anda menyertai cabaran MaselFix Virtual Active Challenge (MVAC) 2020 dengan hanya melakukan aktiviti sihat iaitu samada berlari sejauh 5km, berkayuh sejauh 10km atau melakukan aktiviti luar selama 30 minit.

Bagi aktiviti luar, terpulang kepada anda samada mahu melakukan aktiviti berenang, memanjat bukit, lompat tali, zumba, memanjat dinding, futsal, badminton dan lain-lain lagi.

Setelah melakukan salah satu daripada aktiviti di atas, anda berpeluang untuk memenangi cabutan bertuah dengan pelbagai hadiah menarik di antaranya Fold Bike, Garmin Smartwatch, Smartphone Vivo Y11, Mi Smart Band 5, Redmi Airdots dan MaselFix Active Sports Gel.

Untuk menyertai MVAC 2020 ini, anda hanya perlu mendaftarkan diri di link, https://maselfix.com/shop/event/maselfix-virtual-active-challenge-2020/ sebelum daripada tarikh akhir 16 oktober 2020.

Cabaran ini terbuka untuk semua rakyat Malaysia dan semua yang telah mendaftar akan menerima Goodies Pack yang mengandungi pelbagai barangan iaitu MaselFix Gel, t-shirt, medal, sijil penyertaan dan hadiah misteri.

Selain itu, terdapat juga Share & Win Contest, MVAC 2020 Photo Challenge dan Video Challenge Contest di mana para peserta boleh memenangi hadiah berupa wang tunai.

– SHARE & WIN : Hadiah ASD Pressure Cooker 8L

– MVAC Photo Challenge : Hadiah Wang Tunai

– MVAC Video Challenge : Hadiah Wang Tunai

Yuran pendaftaran untuk menyertai MVAC 2020 ini berharga RM75 namun buat pembaca laman sesawang Sukanz, anda boleh menggunakan kod kupon ‘SUKANZ’ untuk mendapatkan diskaun sebanyak RM7 semasa mendaftar.


Fasiliti Sukan & Rekreasi Komersil Dibenarkan Beroperasi – PM Ismail Sabri

Kerajaan pimpinan Dato’ Sri Ismail Sabri Yaakob mengumumkan fasiliti sukan dan rekreasi komersil samada terbuka mahupun tertutup kini dibenarkan beroperasi bermula 10 September nanti.

Bagaimanapun, kebenaran dan kelonggaran tersebut khususnya untuk negeri-negeri yang berada di Fasa 1 terhad kepada pelanggan yang telah lengkap divaksin sahaja.

“Fasiliti sukan dan rekreasi komersil terbuka dan tertutup (indoor dan outdoor) dibenarkan beroperasi kepada pelanggan yang lengkap divaksin.” tulis kenyataan Perdana Menteri (PM) menerusi muat naik di pelbagai laman sosialnya, hari ini.

Ini bermakna orang ramai yang telah lengkap divaksin boleh mula menempah padang atau gelanggang futsal untuk menyepak bola bersama rakan-rakan.

Fasiliti sukan dan rekreasi komersil tertutup (indoor) dibenarkan beropasi dengan kawal selia, hanya kepada pelanggan yang telah lengkap divaksin. Penggunaan fasiliti perlu dilakukan secara janji tamu di samping pematuhan SOP.Berkuatkuasa 10 September 2021.#TeamKBS

Pengumuman ini juga pastinya akan memberikan kelegaan kepada pengusaha-pengusaha padang komersil, gelanggang futsal dan lain-lain perusahaan fasiliti sukan untuk membuka kembali perniagaan mereka.

Sementara itu, dalam muat naik kenyataan yang sama, PM turut mengumumkan peralihan fasa bagi Lembah Klang daripada Fasa 1 kepada Fasa 2 juga bermula 10 September ini.

Featured Image: Rhino Arena & Jurnalmil


Selangor FC Ikat Rauf Salifu – Bekas Penyerang MLS NEXT Pro

Skuad berpangkalan di Lembah Klang, Selangor FC menandatangani seorang lagi pemain import baharu bagi mengharungi saingan Liga Malaysia 2023 yang akan bermula pada penghujung Februari kelak.

Menerusi makluman di laman sesawang rasminya pada hari ini, skuad berjulukan Red Giants ini mengumumkan penyerang berusia 20 tahun yang beraksi di kancah MLS NEXT Pro di Amerika Syarikat pada tahun lalu, Rauf Salifu menjadi pemain import terbarunya.

Rauf merupakan pemain kelahiran Ghana memulakan karier bola sepak profesional bersama Accra Lions FC pada tahun 2018.

🔴🟡 Rauf Salifu #IsRED 🔴🟡

👋 Welcome to Selangor FC, Rauf Salifu! 🇬🇭

📄 Read Article 👉 https://t.co/VZj6C5MvLv#MKLK#KitaSelangor pic.twitter.com/KxZqocPv09

— Selangor FC (@selangorfc) January 20, 2023

Prestasi cemerlangnya pada musim 2020-21 dengan merekodkan 21 jaringan dalam 28 perlawanan telah membantu Accra Lions mendapat promosi ke saingan divisyen pertama Ghana.

Rekod itu juga telah membuka jalan buatnya untuk beraksi di Amerika Syarikat bersama skuad pembangunan Sporting Kansas City iaitu Sporting Kansas City II yang beraksi dalam liga simpanan, MLS NEXT Pro.

Ketika beraksi di sana, Rauf berjaya menempa nama sebagai pemain pertama dalam sejarah liga tersebut menjaringkan empat gol dalam satu perlawanan.

Untuk makluman semua, Rauf menjadi pemain import kedua yang ditandatangani oleh Selangor FC selepas Noor Al-Rawabdeh pada jendela perpindahan kali ini.

Featured Image: Accra Lions FC


Malaysia Masters: Beregu No.3 Korea Sekat Anna-Mei Xing Ke Separuh Akhir

Beregu wanita negara, Anna Cheong dan Teoh Mei Xing kempunan untuk melayakkan diri ke pentas separuh akhir Malaysia Masters 2022 selepas tumpas kepada pasangan No.3 Korea.

Pasangan negara yang menghuni ranking ke-37 dunia ini terpaksa akur tumpas secara “straight set” kepada Jeong Na-eun dan Kim Hye-Jeong di peringkat suku akhir, sebentar tadi.

PERODUA Malaysia Masters 2022 WD – QF         🇰🇷Na Eun JEONG🏅21 21 🇰🇷Hye Jeong KIM🏅14 18🇲🇾Anna Ching Yik CHEONG          🇲🇾Mei Xing TEOH

— BWFScore (@BWF_Score) July 8, 2022

Dalam pertarungan tersebut, Anna-Mei Xing dikalahkan pasangan Korea yang berada di ranking ke-11 dunia ini dengan skor 14-21 dan 18-21 dalam tempoh masa 44 minit permainan.

Untuk pengetahuan semua, ini merupakan pertemuan sulung melibatkan kedua-dua pasangan di pentas antarabangsa.

Sementara itu, Na-eun dan Hye-jeong akan bertemu samada beregu Jepun, Nami Matsuyama dan Chiharu Shida (ranking No.5 dunia) atau beregu Korea, Lee So-hee dan Shin Seung-chan (ranking No.3 dunia) di peringkat separuh akhir kelak.

Featured Image: Badminton Association of Malaysia


All England 2022: Hanya 29 Minit Digunakan Yew Sin-Ee Yi Untuk Singkir Beregu Tuan Rumah

Beregu lelaki bebas (independent) negara, Ong Yew Sin dan Teo Ee Yi menjadi pasangan Malaysia yang pertama berjaya melangkah ke Pusingan 16 dalam Kejohanan Badminton Terbuka Seluruh England (All England) 2022.

Ini selepas Yew Sin-Ee Yi yang menghuni ranking ke-11 dunia merangkap pilihan kelapan untuk menjuarai kejohanan ini berhasil mengalahkan beregu tuan rumah, Callum Hemming dan Steven Stallwood di Pusingan 32 yang berlangsung di Gelanggang 2, Utilita Arena, Birmingham, sebentar tadi.

YONEX All England Open Badminton Championships 2022MD – Round of 32          🇲🇾Yew Sin ONG🏅21 21 🇲🇾Ee Yi TEO🏅14 12 🇬🇧Callum HEMMING          🇬🇧Steven STALLWOOD🕗 in 29 minutes https://t.co/bvK7rl938R

Yew Sin-Ee Yi ternyata bukan tandingan buat beregu England yang menduduki ranking ke-50 dunia itu. Dalam tempoh 29 minit sahaja, Yew Sin-Ee Yi berjaya mengalahkan mereka secara ‘straight set’ dengan keputusan 21-14 dan 21-12.

Sebagai rekod, mereka pernah berentap sebanyak satu kali sebelum ini di kejohanan Terbuka Perancis 2021. Pertarungan ini turut dimenangi oleh Yew Sin-Ee Yi dengan keputusan 21-8 dan 21-8 dalam tempoh masa 21 minit permainan.

Di Pusingan 16 kelak, Yew Sin-Ee Yi bakal menantikan cabaran daripada beregu Indonesia samada Muhammad Shohibul Fikri-Bagas Maulana (ranking ke-28 dunia) atau Pramudya Kusumawardana-Yeremia Erich Yoche Yacob Rambitan (ranking ke-21 dunia).


Piala Dunia 2022 Qatar Jadi Yang Terakhir Buat Lionel Messi

Pemenang Ballon d’Or sebanyak tujuh kali dan penyerang prolifik, Lionel Messi mengesahkan kejohanan Piala Dunia 2022 Qatar menjadi yang terakhir disertai dalam kariernya.

Kejohanan Piala Dunia yang bermula pada 20 November kelak menjadi edisi kelima akan disertai oleh penyerang berusia 35 tahun ini bersama skuad kebangsaan Argentina.

Namun begitu, Messi mengesahkan niat untuk beraksi buat kali terakhir dalam kejohanan bola sepak terulung dunia ini menerusi satu makluman kepada ESPN.

“Saya sedang menghitung hari sehingga (berlangsungnya) Piala Dunia, memang betul, ada sedikit (perasaan) berdebar-debar kerana kami tidak sabar untuk beraksi. Selain itu, adanya sedikit tekanan menjelang kejohanan ini.”

“Ya, ia (Piala Dunia) akan jadi (terakhir).” katanya seperti dipetik daripada The Athletic sekaligus menyaksikan kelibatnya tidak akan kelihatan lagi di kejohanan Piala Dunia 2026 di Amerika Syarikat, Kanada & Mexico.

Kehebatan, kelincahan dan ketajaman Messi tidak asing lagi buat peminat bola sepak seluruh dunia. Rekod jaringannya sebanyak 691 gol di peringkat kelab setakat ini menjadikannya dilabel sebagai salah seorangan penyerang terbaik sepanjang zaman.

Selain rekod jaringan yang cukup menggerunkan, Messi turut meraih pelbagai trofi dan kejuaraan seperti juara La Liga, Ligue 1, Liga Juara-Juara UEFA (UCL), Super Cup dan Piala Dunia Kelab FIFA di peringkat kelab.

Namun begitu, Messi belum merasai nikmat menjulang trofi Piala Dunia walaupun telah beraksi sebanyak empat edisi kejohanan terbabit. Peluang paling hampir untuk menjulang trofi tersebut hadir apabila skuad berjulukan La Albiceleste mara ke perlawanan akhir di edisi 2014.

Bagaimanapun, Messi dan rakan-rakannya terpaksa akur dengan gelaran naib juara ekoran Argentina tumpas 0-1 kepada Jerman dalam perlawanan akhir tersebut.

Sebagai rekod, hasil penampilannya di empat edisi Piala Dunia sebelum ini, Messi telah merekodkan 19 penampilan, menjaringkan 6 gol serta mencipta 5 assist.

Featured Image: AFA – Seleccion Argentina


Beckham Sahkan Jersi Ke-3 Man Utd Bercorak Kuda Belang

Manchester United sah akan menggunakan jersi ketiga bercorak kuda belang untuk saingan baharu, musim 2020/21.

Perkara itu disahkan sendiri oleh bekas pemain lagenda, David Beckham setelah dia memuat naik gambar menggayakan jersi Manchester United keluaran Adidas di laman sosialnya, semalam.

“Amat suka dengan jersi baharu United (ini).” tulis pemain yang cukup sinonim dengan jersi bernombor tujuh ketika bersama skuad Red Devil suatu masa dahulu.

Bagaimanapun, tiada sebarang pengumuman rasmi daripada Manchester United mahupun syarikat Adidas berkenaan jersi ketiga tersebut setakat ini.

Berdasarkan pemerhatian kami pada hantaran yang dibuat oleh Beckham, jersi ketiga itu mengundang reaksi yang pelbagai daripada kalangan peminat.

Ramai yang mengkritik corak jersi tersebut dan tidak kurang juga yang menyukainya.

Untuk rekod, Beckham merupakan pemain Manchester United sejak dari zaman remajanya iaitu dari tahun 1991 sehingga tahun 2003.


Terbuka Perancis: Cabaran Sukar Buat Sze Fei-Izzuddin Berhadapan Astrup-Rasmussen Di Pusingan 32

Beregu lelaki No.3 negara, Goh Sze Fei dan Nur Izzuddin bakal berhadapan dengan cabaran besar dalam saingan Terbuka Perancis – Jelajah Dunia Super 750 BWF – yang akan berlangsung pada minggu terakhir bulan ini.

Ianya berikutan Sze Fei-Izzuddin diundi bertemu gandingan Denmark yang tidak pernah mereka kalahkan dalam mana-mana pentas antarabangsa, Kim Astrup dan Anders Skaarup Rasmussen di Pusingan 32.

Berdasarkan rekod pertemuan, kedua-dua gandingan telah berentap sebanyak empat kali sebelum ini. Namun Astrup-Rasmussen berhasil meraih kemenangan dalam kesemua pertarungan tersebut. Ini termasuk dengan dua pertemuan terakhir yang berlangsung pada tahun lalu di saingan Terbuka Swiss dan Terbuka Denmark.

Bagaimanapun, Sze Fei-Izzuddin tidak memberikan kemenangan muda dalam kedua-dua pertarungan terbabit. Astrup-Rasmussen terpaksa beraksi tiga set permainan dan memerlukan sekitar satu jam sebelum menumpaskan Sze Fei-Izzuddin.

Manakala baki dua pertarungan lagi berlangsung pada tahun 2017 dan 2019 dalam saingan Badminton Terbuka Bitburger dan Terbuka India masing-masing. Dalam kedua-dua pertarungan di kejohanan ini, Astrup-Rasmussen berhasil maraih kemenangan secara “straight set” dalam tempoh masa sekitar setengah jam sahaja.

Featured Image: Badminton Association of Malaysia


Bekas Pengendali Beregu Wanita Negara Ketuai Kejurulatihan Badminton Filipina

Bekas ketua jurulatih beregu wanita negara, Rosman Razak kini mengetuai barisan kejurulatihan Persatuan Badminton Filipina dengan kontrak sehingga Sukan Olimpik 2024.

Perkembangan tersebut dilaporkan oleh akhbar tempatan berbahasa inggeris, New Straits Times, pada hari ini.

Untuk makluman semua, kontrak Rosman yang tamat pada penghujung tahun 2020 tidak disambung oleh Persatuan Badminton Malaysia (BAM).

“Sebenarnya, saya telah didekati oleh Persatuan Badminton Filipina awal tahun lalu. Bagaimanapun, disebabkan oleh kekangan Covid-19, kami tidak dapat memeterai perjanjian.

“Sehinggalah hujung tahun lalu, apabila sempadan antarabangsa dilonggarkan, saya berpindah ke Filipina.”

“Sebelum itu, saya hanya mengendalikan jabatan beregu tetapi di sini saya ditugaskan untuk semuanya. Persatuan turut memberikan saya mandat penuh untuk merangka pelan dan program buat skuad kebangsaan, jadi saya mengalu-alukan cabaran (itu) dan teruja berada di sini.” katanya seperti dipetik daripada portal akhbar berkenaan.

Rosman merupakan individu yang bertanggungjawab melatih beregu wanita, Vivian Hoo dan Woon Khe Wei sehingga meraih pingat emas Sukan Komanwel dan pingat gangsa Sukan Asia 2014.

Selain itu, Rosman juga menjadi jurulatih kepada gandingan Vivian dan Chow Mei Kuan meraih pingat emas pada temasya Sukan Komanwel 2018. Terakhir, dia menjadi tulang belakang kepada kejayaan pasangan Pearly Tan dan Thinaah Muralitharan menjuarai Terbuka Sweden 2021.

Dimaklumkan, kontrak Rosman turut disertakan dengan pilihan lanjutan sehingga ke Sukan Olimpik yang seterusnya iaitu edisi 2028 di Los Angeles, Amerika Syarikat.


Waspada Pemain-Pemain Muda Selangor 2, Pesan Elavarasan

Ketua jurulatih Sarawak United, E. Elavarasan melihat pasukan simpanan, Selangor 2 bukanlah sebuah pasukan yang mudah untuk dihadapi.

Justeru, beliau meminta anak-anak buahnya untuk berwaspada terutamanya kelibat pemain-pemain muda daripada pasukan tersebut menjelang pertemuan melibatkan kedua-dua pasukan dalam aksi Liga Premier, Sabtu ini.

Sebagai persiapan untuk menyambung kembali saingan liga, disamping berlatih secara Camp Based, mereka turut mengatur satu perlawanan persahabatan menentang pasukan Liga Super, Kuala Lumpur City (KL City) baru-baru ini.

Sejurus selepas mengharungi perlawanan persahabatan tersebut, Elavarasan turut menggunakan masa yang ada untuk memperbaiki beberapa kekurangan yang dihadapi oleh pasukannya terutamanya melibatkan kecergasan.

“Disebabkan kita sekarang pun berlatih dalam Camp Based dan berada dalam gelembung sukan, jadi memang banyak kita boleh nilai dekat mana kelemahan memandangkan kami semua tinggal sama-sama.

“Kita pula hanya sempat merancang satu perlawanan persahabatan sahaja pada Isnin lalu, dan selepas itu hanya ada masa lima hari untuk perbaiki balik kekurangan yang ada selepas aksi tersebut.

“Bagi saya, pemain-pemain masih belum bersedia sangat ketika menentang Kuala Lumpur, jadi banyak yang saya perlu ubah untuk berdepan aksi pada Sabtu ini.

“Selangor 2 juga bukan pasukan yang mudah dan kita perlu waspada dengan pemain-pemain muda yang mereka ada”, jelasnya.

Perlawanan persahabatan bertemu dengan KL City itu berkesudahan dengan keputusan 2-2.

Untuk makluman, pada ketika ini, Sarawak United sedang memimpin carta Liga Premier dengan 23 mata setelah mengharungi 10 perlawanan.

Mengikuti rapat di tangga kedua adalah Negeri Sembilan dengan 22 mata.


Penyokong Gerakkan Kempen #NafuziStay Setelah Layak Ke Saingan Piala AFC 2023-24

Tanda pagar (hashtag) #NafuziStay bagi mengekalkan ketua jurulatih Terengganu FC, Nafuzi Zain bertebaran di alam maya terutamanya di platform media sosial yang cukup sinonim digunakan oleh rakyat Malaysia iaitu Facebook, Twitter, Tiktok serta Instagram.

Berdasarkan tinjauan, tanda pagar ini telah digerakkan sebahagian penyokong Terengganu FC beberapa minggu lalu namun ianya semakin rancak bermula malam tadi sejurus Terengganu muncul naib juara Liga Super sekaligus diberikan slot automatik ke saingan Piala AFC 2023-24.

Tambahan pula, di mata para penyokong, Terengganu bimbingan Nafuzi turut mempersembahkan statistik yang tidak kurang cemerlangnya seperti menjaringkan 39 gol dan bolos 20 gol – merupakan kedua tertinggi dan terendah masing-masing selepas Johor Darul Ta’zim (JDT).

— Football Terengganu (@FootballTRG) October 15, 2022

Selain itu, kecemerlangan Nafuzi turut terselah dengan membimbing Terengganu merekodkan sembilan kemenangan liga berturut-turut (winning streak) sejak pertengahan Ogos lalu.

Tidak dilupakan Nafuzi turut memimpin Terengganu mara ke perlawanan akhir Piala FA pada awal September lalu dan muncul naib juara dalam saingan kalah mati tersebut.

Sebagai rekod, ini juga merupakan pentas perlawanan akhir bagi kejohanan berpiala yang pertama buat Terengganu selepas empat tahun.

2022 is certainly the best season for Terengganu so far since Nafuzi took over as Head Coach. 2nd place in the Super League with 44 pts (highest ever recorded), qualified for the AFC Cup next year and FA Cup Runners-up.  What more could you ask for?#LetsTalkAboutKPI

— Rizal Adnan (@therizaladnan) October 15, 2022

Bukan sahaja para penyokong, beberapa Facebook Pages serta akaun Twitter penyokong dan peminat tegar skuad Hitam Putih ini turut senada dan menyokong tanda pagar dan kempen ini.

Difahamkan, kempen ini dijalankan sebagai satu isyarat sokongan penyokong kepada Nafuzi supaya pihak pengurusan skuad berpangkalan di pantai timur itu memberikan lanjutan kontrak kepada jurulatih berusia 43 tahun ini dengan segera.

Untuk makluman, kontrak Nafuzi diumumkan dilanjutkan selama semusim pada penghujung tahun lalu dan ianya akan berakhir pada 30 November kelak.

Dalam satu laporan media tempatan, Menteri Besar Terengganu merangkap Presiden Persatuan Bola Sepak Negeri Terengganu (PBSNT), YAB Dato’ Seri Dr. Ahmad Samsuri Mokhtar berkata status Nafuzi samada kekal atau sebaliknya akan dibincang serta diputuskan dalam mesyuarat Ahli Lembaga Pengarah (BOD) Terengganu FC.

Keputusan samada kekal atau sebaliknya akan diketahui selepas perayaan Deepavali kelak.

Featured Image: Terengganu Football Club


Shebby Singh Meninggal Dunia

Serbegeth “Shebby” Singh yang terkenal dalam bidang pengacaraan sukan, selain turut merupakan bekas pemain bola sepak negara telah pun meninggal dunia hari ini, pada usia 61 tahun.

Shebby Singh dilaporkan meninggal dunia disebabkan oleh serangan sakit jantung.

Sebelum ini, beliau memulakan kerjaya dalam bidang bola-sepak dengan bermain untuk Johor FA pada 1978, sebelum berpindah ke beberapa kelab bola sepak tempatan. Beliau turut pernah bermain untuk pasukan kebangsaan Malaysia antara tahun 1982 ke 1991.

Disamping itu, Shebby Singh juga turut pernah menjadi jurulatih untuk MyTeam, iaitu pasukan bola sepak yang ditubuhkan dalam bentuk program realiti.


Terbuka Jerman: Jin Wei Langkah Kanan, Pusingan 16 Bertemu Pornpawee

Satu-satu wakil dalam kategori perseorangan wanita di kejohanan Terbuka Jerman 2023, Goh Jin Wei berhasil bermula dengan langkah kanan.

Pemain berusia 23 tahun ini yang turun menentang wakil Belgium, Lianne Tan pada Pusingan 32 berjaya mencetak kemenangan secara “straight set” dengan skor 23-21 dan 21-13 dalam tempoh hampir 40 minit permainan.

YONEX German Open 2023WS – R3223 21 🇲🇾GOH Jin Wei🥇

— BWFScore (@BWFScore) March 8, 2023

Untuk pengetahuan semua, ini merupakan pertembungan kedua melibatkan kedua-dua di kejohanan antarabangsa serta kemenangan kedua berturut-turut diraih Jin Wei.

Susulan kemenangan ini, Jin Wei dapat meneruskan kemaraan ke Pusingan 16. Bagaimanapun, cabaran besar menanti Jin Wei di peringkat ini dengan pemain No.11 dunia dari Thailand merangkap pilihan kelapan kejohanan, Pornpawee Chochuwong menjadi lawannya.

Berdasarkan rekod, Jin Wei dan Pornpawee pernah berentap sebanyak lapan kali sebelum ini. Pornpawee ternyata mempunyai rekod yang lebih baik dengan merekodkan lima kemenangan daripada lapan pertarungan itu apabila menentang Jin Wei.

Featured Image: Badminton Association of Malaysia


Indonesia Menitikberatkan Soal Agama, Azizulhasni Kongsi Pengalaman Solat Jumaat Dalam Velodrom

Azizulhasni Awang merupakan atlet yang mewakili Malaysia dalam acara berbasikal trek dalam pelbagai pertandingan samada peringkat domestik mahupun antarabangsa.

Pelumba kelahiran Dungun, Terengganu ini menjadi sebutan rakyat Malaysia dan antarabangsa apabila menjuarai acara keirin pada Kejohanan Trek Dunia 2017 di Hong Kong sekaligus bergelar Raja Keirin.

Semasa tahun 2018, Azizul atau lebih mesra dengan nama panggilan Jijoe mewakili Malaysia untuk beraksi dalam temasya Sukan Asia yang bertempat di Jakarta-Palembang.

Sayangnya, dalam temasya tersebut dia hanya meraih pingat gangsa apabila menamatkan acara keirin kategori lelaki di tempat ketiga. Namun, ada satu pengalaman manis yang tidak dilupakan oleh pelumba berusia 32 tahun ini di sana.

Menurut satu perkongsian di laman sosialnya, Azizul melahirkan rasa kagum bagaimana orang Indonesia menitikberatkan serta menawarkan solusi bernas dalam melaksanakan kewajipan dalam beragama.

“Teringat kembali ketika salah satu perlumbaan yang jatuh pada hari Jumaat.

“Antara perkara yang saya paling respect dengan orang Indonesia ni adalah mereka menitik beratkan soal agama dan mencari solusi yang bernas.

“Saya dan rakan-rakan jangkakan yang kami tidak dapat solat Jumaat dan hanya solat Zohor sahaja.

“Namun terkejut saya melihat mereka berkumpul di tengah-tengah Velodrome dan memulakan khutbah.

“Sungguh teruja dan tidak membuang masa, saya terus mengambil wudu’ dan menyambung saf bersama rakan-rakan Muslim yang lain dari pelbagai negara.

“Ketika ini pelumba-pelumba dari negara lain yang bukan beragama Islam melihat gelagat kami semua.

“Saya harap ini memberikan satu perspektif positif dan mereka dapat lihat yang orang Islam dalam mengejar duniawi mereka masih mementingkan soal agama dan tidak mengambil mudah walaupun dalam kejohanan yang penting dan sebesar itu.

“Tambahan, semua pelumba-pelumba beragama islam dari pelbagai negara yang bersaing diatas Velodrome duduk dalam satu saf dan lupakan sebentar soal perlumbaan demi mengadap Allah swt.” kongsi Azizul yang turut digelar sebagai The Pocket Rocketman, hari ini.

Untuk rekod, Azizul telah meraih tiga pingat gangsa, satu pingat perak dan satu pingat emas dalam Kejohanan Trek Dunia. Azizul juga telah meraih satu pingat gangsa dalam temasya Olimpik, empat tahun lalu di Rio.

Sukan Olimpik yang seterusnya bakal berlangsung pada julai 2021 kelak. Jijoe sekali lagi diletakkan sebagai sandaran utama untuk meraih pingat emas pertama buat Malaysia.

Ketika ini, Azizul merupakan pelumba kedua terbaik dunia dalam acara keirin di belakang pelumba Belanda, Harrie Lavreysen menurut senarai yang dikeluarkan oleh Kesatuan Berbasikal Antarabangsa (UCI).


Syukor Burger Jalin Kerjasama Dengan Satu Lagi Kelab Bola – Perak FC

Jenama burger tempatan, Syukor Burger berhasil menjalin satu lagi kerjasama dengan kelab bola sepak tempatan selepas Kedah Darul Aman FC (Kedah) iaitu Perak FC.

Pengesahan itu hadir menerusi makluman oleh pemiliknya, Syukor Majid menerusi laman sosial peribadinya pada hari selepas mengumumkan Syukor Burger menjadi Rakan Rasmi Perak FC, pada hari ini.

“Selain bersama Kelab Bola Sepak Kedah Darul Aman, kini Syukor Burger juga merupakan official partner Kelab Bola Sepak Perak,” kongsinya.

Pengumuman ini hadir kira-kira dua hari selepas Syukor memaklumkan sedang berbincang dengan pihak pengurusan berjulukan The Bos Gaurus.

Difahamkan, perbincangan terbabit menyusul selepas sambutan yang memberangsangkan para peminat Sang Kenari terhadap Syukor Burger ketika majlis pelancaran jersi baharu serta memperkenalkan barisan penaja di Stadium Darul Aman, baru-baru ini.

Dengan pengumuman secara rasmi oleh Syukor ini, para peminat yang hadir ke Stadium Perak pada 25 Februari nanti akan dapat menikmati produk yang ditawarkan Syukor Burger sambil menyaksikan pertembungan pertama Liga Super antara Perak dan Kedah.


Medal Sukan Asia Ke-19 Diperkenalkan – Bernama Shan Shui

Pingat bagi emas, perak dan gangsa yang akan dimenangi oleh para atlet di Sukan Asia 2022 bertempat di Hangzhou, China diperkenalkan secara rasminya kepada umum pada 15 Jun (Khamis) lalu, kira-kira 100 sebelum bermulanya temasya terbabit.

Menurut laman sesawang rasmi temasya, medal-medal tersebut diberikan nama Shan Shui yang bermaksud tasik dan gunung yang merupakan salah satu elemen teras Sukan Asia.

Shan Shuai, the medal design for Hangzhou Asian Games is officially unveiled on the 100-day countdown to the Games.

Let’s talk to Professor Zhang Junjie，the designer of “Shan Shui” about the creative thoughts that have integrated into the design.#Hangzhou #AsianGames… pic.twitter.com/MPDWmByx3r

— 19th Asian Games Hangzhou 2022 Official (@19thAGofficial) June 16, 2023

Selain itu, medal tersebut turut disertakan dengan sama logo rasmi temasya “Tides Surging”, tiga maskot rasmi yang bernama Congcong, Chenchen, Lianlian serta obor “Eternal Flame”.

Dimaklumkan ianya direka oleh Profesor Zhang Junjie yang merupakan pengarah jabatan rekaan industri Akademi Seni China. Ahli akademik ini mendedahkan rekaan medal-medal ini mengambil inspirasi daripada rekaan jed budaya Liangzhu.

Untuk makluman semua, temasya Sukan Asia 2022 yang sepatutnya berlangsung September tahun lalu namun terpaksa ditunda ke 23 September hingga 8 Oktober kelak ekoran pandemik Covid-19.


‘Melahirkan Bintang Kalangan Pemain Muda’ Menjadi Falsafah PDRM FC

Pasukan Liga Premier, Kelab Bola Sepak Polis Diraja Malaysia (PDRM FC) menggunakan falsafah ‘Melahirkan Bintang Kalangan Pemain Muda’ dalam mempersiapkan pasukan untuk mengharungi saingan musim baharu.

Ketua jurulatih PDRM, Wan Rohaimi Wan Ismail merupakan individu yang bertanggungjawab menerapkan falsafah ini hasil daripada penglibatannya di dalam Program Pembangunan Bola Sepak Negara (NFDP) selama 10 tahun serta keselesaan bekerja dengan pemain-pemain muda.

Disebabkan itu, PDRM dilihat gigih merekrut majoriti pemain muda pada jendela perpindahan kali ini. Malahan pemain import baharu yang bakal diikat oleh skuad Sang Saka Biru ini juga dikhabarkan tidak melebihi usia 30 tahun.

“Seperti mana musim lalu, falsafah yang saya mahu terapkan akan terus kekal iaitu saya mahu melahirkan bintang dalam kalangan pemain muda.

“Hanya lima pemain sahaja pemain dalam pasukan ini yang boleh dikatakan berpengalaman dengan selebihnya saya ambil bakat-bakat muda yang ingin bermain bagi perkuatkan PDRM.

“Saya tidak mahu bersandarkan kepada pemain yang ada nama semata-mata tetapi pemain yang boleh bekerja untuk pasukan serta ada kemahuan tinggi dalam diri sendiri, aspek ini ada pada sebahagian besar pemain muda.

“Begitu juga dengan import, saya akan mendapatkan dua pemain dari Kyrgyzstan yang berusia 28 tahun ke bawah iaitu satu umur kemuncak dalam karier seseorang pemain selain seorang dari Slovakia.

“Hanya Alexander Amponsah, pemain tengah dari Ghana yang dikekalkan dan tiga lagi import baharu akan diperkenalkan tidak lama lagi,” katanya.

Antara pemain yang telah direkrut PDRM ialah bekas penjaga gol bawah 19 tahun negara, Mohd. Firdaus Irman Mohd. Fadhil (Selangor 2), Muhammad Mu’az Zainal Abidin (Penang), Muhammad Adib Hakimi Mohd Sabri (Selangor 2), Mohd Amier Mohd Ali (Perak) selain mengekalkan Nurfais Johari serta Azrie Reza Zamri yang hadir dari Penang, pertengahan musim lalu.

Walaupun mempertaruhkan skuad yang terdiri daripada barisan pemain muda, Wan Rohaimi optimis PDRM mampu berikan cabaran kepada pasukan lain dalam saingan Liga Premier serta memburu dua slot ke Liga Super 2023.

Keyakinan ini lahir setelah Wan Rohaimi diberikan peluang untuk membentuk pasukan dengan pemain pilihannya yang tersendiri. Hal ini berbeza pada musim lalu kerana Wan Rohaimi yang dilantik sebagai ketua jurulatih pada pertengahan musim terpaksa menggunakan pemain sedia ada.


Terbuka Malaysia: Gandingan Semula Peng Soon-Liu Ying Bertemu Pasangan No.2 Indonesia Di Pusingan 32

Beregu campuran yang pernah merangkul pingat perak Sukan Olimpik Rio 2016, Chan Peng Soon dan Goh Liu Ying kembali bergandingan semula buat kali terakhir di saingan Terbuka Malaysia 2023 – Jelajah Dunia Super 1000 BWF.

Hasil undian bagi kejohanan yang akan berlangsung sekitar pertengahan bulan Januari kelak memperlihatkan Peng Soon-Liu Ying akan menentang beregu campuran No.2 Indonesia, Rehan Naufal Kusharjanto dan Lisa Ayu Kusumawati pada Pusingan 32.

Sekiranya Peng Soon-Liu Ying berhasil melepasi pasangan tersebut, mereka akan bertemu salah seorang satu daripada wakil Malaysia samada Chen Tang Jie-Toh Ee Wei atau Tan Kiang Meng-Lai Pei Jing.

Untuk makluman, ini bakal menjadi kejohanan terakhir buat Liu Ying sebelum mengumumkan persaraannya.

Secara langsungnya, ianya juga menjadi penampilan terakhir buat gandingan ini – salah satu beregu campuran terbaik pernah dimiliki oleh Malaysia.

Sebagai rekod, pencapaian terbaik gandingan Peng Soon-Liu Ying di kejohanan Terbuka Malaysia adalah muncul naib juara pada tahun 2013 dan 2016.

Featured Image: Badminton Association of Malaysia